c: text/html

text:
Fiskavirkisskipanin er skipanin fyri arbeiðsloysi á fiskavirkjum vegna vantandi rávøru ella líknandi umstøður.
Fyri at lúka treytirnar fyri útgjaldi, skal hetta verða títt høvuðsstarv og tú skalt hava arbeitt á fiskavirkinum í 8 vikur á rað. Lesandi, sjálvstøðugt vinnurekandi og frítíðaravloysarar kunna ikki fáa pening úr fiskavirkisskipanini.
Tú kanst í mesta lagi fáa fyri 32 tíma viku, um tú arbeiðir fulla tíð, og arbeiðsloysisstuðulin er í mesta lagi
75% av útrokningargrundarlagnum, tó í mesta lagi 17.500 kr. um mánaðin.
Umsóknarblaðið til fiskavirkisskipanina finnur tú her.
Umsóknarbløð til fiskavirkisskipanina fáast á fiskavirkjum, hjá ALS ella á posthúsinum og skulu latast inn sambært fiskavirkiskalendaranum – henda kanst tú fáa saman við umsóknarblaði. Tað er sera týdningarmikið, at virkið váttar, at tú arbeiðir har.
Útrokningargrundarlagið
Arbeiðsloysisstuðulin verður roknaður út eftir lønarinntøkuni seinastu 12 mánaðirnar, áðrenn tú fyrstu ferð hevur rætt til útgjald eftir fiskavirkisskipanini. Hetta verður nevnt útrokningargrundarlagið.
Arbeiðsloysisstuðulin er 75% av útrokningargrundarlagnum, tó í mesta lagi 17.500 kr. um mánaðin. Útrokningargrundarlagið broytist ikki meðan tú ert í fiskavirkisskipanini. Hvørja ferð tú verður send/ur heim vegna tíðarbundnan steðg, og tí hevur rætt til arbeiðsloysisstuðul, verður sama útrokningargrundarlag nýtt. Útrokningargrundarlagið verður tó roknað av nýggjum tann 1. januar á hvørjum ári. Nýggja útrokningargrundarlagið kann tó ongantíð verða lægri enn tað fyrsta útrokningargrundarlagið.
Kemur tú harafturímóti í fiskavirkisskipanina eftir at hava verið útmeldað/ur úr skipanini, kann tað ávirka útgjaldið. Hetta hendir, tí at útgjaldið altíð verður roknað út eftir inntøkuni seinastu 12 mánaðirnar, áðrenn tú fyrstu ferð hevur rætt til útgjald eftir fiskavirkisskipanini.
Er tað minni enn 1 ár síðani tú seinast fekk útgjald frá ALS, tað verið seg eftir fiskavirkisskipanini ella vanligu skipanini, verður seinast nýtta útrokningargrundarlag nýtt, um so er, at tað er hægri enn tað nýggja.
Stuðulin
Sjálvt um útgjaldsskeiðini fevna um tvær vikur, verður stuðulin roknaður hvørja viku sær. Arbeiðsleys á fiskavirkjum fáa arbeiðsloysisstuðul roknaðan eina ferð um vikuna. Tú fært í mesta lagi arbeiðsloysisstuðul í 32 tímar ella 4 arbeiðsdagar um vikuna.
Hevur tú avtalu við fiskavirkið um at arbeiða niðursetta tíð ella tú arbeiðir á einum fiskavirki, sum ikki er fevnt av fiskavirkisskipanini fulla tíð, fært tú arbeiðsloysisstuðul samsvarandi hesum.
Arbeiðir tú t.d. 10 tímar í eina viku, hevur tú rætt til at fáa 22 tímar útgoldnar frá ALS, um tú annars lýkir treytirnar. Tímalønin frá ALS er samsvarandi útrokningargrundarlagnum og broytist ikki, so leingi tú ert hjá sama arbeiðsgevara.
Arbeiðir tú hálva tíð hevur tú í mesta lagi rætt til 16 tímar frá ALS
Er tín inntøka omanfyri eina vanliga vikuløn samsvarandi sáttmálanum millum FA og FAG, verður hetta (tann parturin, sum er omanfyri eina vanliga vikuløn) roknað um til tímar og ALS útgjaldið úr Fiskavirkisskipanini verður skorið samsvarandi.
Vanliga verður stuðulin útgoldin annanhvønn fríggjadag, og útgjaldið verður flutt á kontu í peningastovnunum.
Dagatal
Arbeiðsloysisstuðul kann í mesta lagi verða útgoldin í 648 dagar í einum 3 ára skeiði. Síðani steðgar útgjaldið, og tú hevur ikki rætt til arbeiðsloysisstuðul næstu 24 mánaðirnar.
Eftir at teir 24 mánaðirnir eru farnir, kanst tú koma inn aftur í skipanina – eftir somu treytum, sum tey, ið søkja um arbeiðsloysisstuðul fyrstu ferð.
FV-dagar (tíðarskeið)
Árið er býtt sundur í útgjaldsskeið, og fyri hvørt skeið, tú hevur rætt til útgjald, skalt tú lata inn eitt FV-kort.
Í hvørjum útgjaldsskeiði eru 14 álmanakkadagar og í mesta lagi 8 útgjaldsdagar, 4 í hvørjari viku.
Samtak um Fiskavirkisskipanina
Fiskavirkisskipanin byrjaði, tá ið ALS var sett á stovn í 1992. Skipanin var ein sonn bjarging fyri nógv fólk á flakavirkjum, tí arbeiðið á virkjunum er mangan sera svikaligt. Endamálið við skipanini var og er at tryggja fólki møguleika at arbeiða á fiskavirki við eini rímiligari inntøku og at tryggja, at arbeiðsgevarar fáa fólk.
Fiskavirkisskipanin er tó ikki nóg góð. Bæði í fiskavirkisskipanini og í ALS sum heild, skuldi eisini verið roknað frítíðargjald, pensjón og onnur gjøld, ið ein arbeiðsgevari vanliga rindar sínum arbeiðsfólki.
Skipanin letur einans upp í 32 tímar um vikuna, um tú arbeiðir fulla tíð. Hetta er ikki nóg nógv, endurgjald skuldi verið til 40 tíma arbeiðsviku. Harumframt er tað ikki nøktandi, at útgjaldið er so ymiskt hjá fólki.
Tvey fólk, ið hava staðið lið um lið og arbeitt í áravís kunna fáa sera ymiskt tímaútgjald úr fiskavirkisskipanini, tí grundarlagið hevur verið ymiskt fyrstu ferð hesi fólki fingu úr skipanini. Hjá summum, ið fáa fyrstu ferð úr fiskavirkisskipanini kann útgjaldið einans verða tíggju til trýati krónur um tíman, tí inntøkan seinasta árið hevur verið so vánaligt meðan onnur kunna fáa seksti til sjeyti krónur um tíman.
Samtak mælir til:
- at arbeiðsfólk undir fiskavirkisskipanini fáa fult endurgjald fyri hvønn tíma – hetta skal ikki verða treytað av einum tilvildarligum útrokningargrundarlagi
- at arbeiðsfólk fáa upp í 40 tíma viku og ikki 32 sum nú
- at fiskavirkisskipanin og ALS eisini letur gjald fyri frítíðarløn, pensjón og onnur gjøld, ið arbeiðsgevari vanliga letur
FV-kortið
Øll, sum hava rætt til stuðul sambært fiskavirkisskipanini, skulu lata inn FV-kort, tey skeið, tá ið ein hevur rætt til útgjald frá ALS.
FV-kortið er ein fráboðan til ALS um støðuna sum arbeiðsleys/ur á fiskavirkinum seinasta útgjaldsskeiðið, t.e. seinastu 14 dagarnar.
FV-kortið skal latast inn á fiskavirkinum ella á einum av posthúsunum teir dagar, sum eru ásettir av ALS. Vanliga eru FV-dagarnir mánadag til fríggjadag í vikuni, eftir at skeiðið er lokið. FV-kort eru at fáa á fiskavirkinum, posthúsunum og á skrivstovuni hjá ALS. Tað er sera umráðandi, at FV-kortið verður latið inn teir dagar, sum ALS hevur ásett. Verður kortið t.d. latið inn ein dag ov tíðliga ella tveir dagar ov seint, so missir tú stuðulin í ávikavist ein og tveir dagar. Tá ið tú letur FV-kortið inn á fiskavirkinum ella posthúsinum, verður kortið móttøkustemplað, og tú fært eina kvittan. Kvittanin er eisini móttøkustemplað, og hon er tín trygd fyri, at tú hevur latið kortið inn rættstundis.
Um tú ikki longur ert knýtt/ur at fiskavirkinum, og tú gerst arbeiðsleys/ur, er umráðandi, at tú boðar ALS frá sum skjótast.
Um tú ivast, hvussu kortið skal fyllast út, so kanst tú fylgja vegleiðingini her.

robotstxt: allowed

filter: keep


text:
1939
1939 (MCMXXXIX) var sambært gregorianska kalendaranum eitt vanligt ár. Fyrsti dagurin var ein sunnudagur.
Hendingar[rætta | rætta wikitekst]
- 1. apríl - Gjaldstovan verður sett á stovn.
- 4. apríl - Ítróttasamband Føroya verður sett á stovn.
- 24. juli - FH-skótarnir (Skótalið Frelsunarhersins) verða sett á stovn.
- 6. august - KFUM skótarnir í Føroyum verða settir á stovn.
- 1. september - Seinna Heimskríggj byrjar
- 6. september - Skaldsøgan Barbara eftir Jørgen-Frantz Jacobsen kemur út á donskum á Gyldendals forlagi.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 1. mai - Judy Collins, amerikonsk songkvinna.
- 2. august - Wes Craven, amerikanskur filmsleikstjóri (d. 2015)
- 16. oktober - Suely Franco, brasilsk sjónleikarinna
- 6. desember - Johan Martin Restorff, føroyskur hotelstjóri (d. 2019)


text:
Tíðindi
Nýggj heimasíða um sjóvinnu
KUNNING: Í rúma tíð hevur Blue Faroe Islands, BFI, arbeitt við nýggjari heimasíðuni, sum nú er farin í luftina. BFI er eitt felags forum fyri sjóvinnuna, har endamálið er at kunna um mál, ið hoyra sjóvinnuna til.
Blue Faroe Islands gevur aktørunum ein beinleiðis pall at deila og finna kunning sum er viðkomandi fyri vinnuna í Føroyum.
BFI varpar ljós á útbúgvingar, skeiðir, størv og feløg innan sjóvinnua, eins og at knýta saman aktørar gjøgnum við tiltøkum, so sum Sjóvinnuforum og á netinum.
Arbeitt verður við at leggja upptøkur til rættis við kjaki og samrøðum. Somuleiðis verður arbeitt við at skapa nýtt og málrættað innihald og at leggja nýggju heimasíðuna til rættis hvønn dag.
Umframt heimasíðuna www.bluefaroeislands.fo hevur BFI eina síðu á Youtube, og samband fæst við BFI umvegis teldupostadressuna: contact@BlueFaroeIslands.com.


text:
Serlig kunning viðv. siglingini
Ferðing úr Danmark til Føroyar
- Mælt verður til kanning, sum ikki er eldri enn tveir dagar, áðrenn fráferð til Føroya
- Mælt verður til kanning tveir dagar eftir komu til Føroya
- Mælt verður til at vera serliga varin, til svar er tøkt frá kanningini annan dagin eftir komu
Ferðing úr Føroyum til Íslands
- Øll, ið ferðast til Íslands, skulu skráseta seg HER.
- Ferðandi við lógligari koppsetingarváttan ella prógvi um at hava havt Covid-19 smittuna, sum ferðast til Íslands (fødd áðrenn 2005) skulu vísa á eina negativa PCR-test ella eina snar-test, ið ikki er eldri enn 72 tímar, áðrenn farið verður umborð. Váttanin skal fyriliggja, tá komið verður til Íslands.
- Ferðandi, ið ikki hava eina gildiskomna váttan ella eina váttan um at hava havt Covid-19 smittuna (fødd áðrenn 2005), skulu vísa á eina PCR-test, ið ikki er eldri enn 72 tímar, áðrenn farið verður umborð. Váttanin skal fyriliggja við komu til Íslands.
-
Kunning til íslendingar og onnur, ið búgva í Íslandi, er at finna her: covid.is/tilkynningar / stjornarradid.is
Les meira um treytir viðvíkjandi ferðing til Íslands HER.
Ferðing úr Íslandi til Føroyar
- Mælt verður til kanning, sum ikki er eldri enn tveir dagar, áðrenn fráferð til Føroya
- Mælt verður til kanning tveir dagar eftir komu til Føroya
- Mælt verður til at vera serliga varin, til svar er tøkt frá kanningini annan dagin eftir komu


text:
Gev pensjónistunum lut í búskaparvøkstrinum
30. september 2017
Okkara gomlu hava uppiborið ein part av búskaparvøkstrinum í Føroyum
Tá vit nú hava brúkt orku upp á at peika eftir hvørjum øðrum politiskt, so lat okkum taka lógvatak saman um okkara pensjónistar.
Mítt uppskot er, at vit geva fólkapensjónistunum tær 580 krónurnar, sum samgongan minkaði grundarupphæddina við um mánaðin.
Síðani skulu vit hækka grundarupphæddina við 1.000 krónum um mánaðin.
Tilsamans ein hækking upp á 1.580 krónur um mánaðin.
Hetta er tað einasta rætta at gera og hetta hava vit ráð til. Harumframt hava vit eina moralska skyldu til at gera tað.
Er tað nakar, sum hevur uppiborið part av vøkstrinum, so er tað okkara gomlu.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
300 av teimum bíligastu eftir
Nú verða tey seinastu av teimum bíligastu vikuskiftispassunum seld.
Fyri jól vóru 2000 vikuskiftispass til vaksin sett til sølu fyri 750 krónur. Mánadagin vóru 300 av hesum vikuskiftispassum eftir at selja, og tá ið tey eru seld, hækkar prísurin.
So vilt tú tryggja tær stóru SF-upplivingina fyri minsta prísin ræður um at keypa vikuskiftispass nú.
Vikuskiftispass kunnu keypast í Telebúðum og her á heimasíðuni sf.fo.
Summar Festivalurin verður hildin í døgunum frá 4. til 6. august.


text:
Tað var væl møtt av eysturrískum tíðindafólki til tíðindafundin hjá eysturríska landsliðnum, sum venur á Tórsvølli í kvøld.
Tað var upplagt hjá føroyska miðlinum á staðnum, at spyrja um Landskrona og sigurin á Eysturríki í 1990. Spurningurin mundi ikki koma óvart á, og tíðindafólkini úr Eysturríki høvdu hug at smílast.
- Tað vr eitt stórt úrslit fyri tykkum tá, men flestu av spælarunum í dag vóru ikki føddir tá. Vit hava fyrireikað okkum til hendan dystin og dysturin í Landskrona spælir ikki nakran leiklut í dag, sigur Franco Foda, landsliðsvenjari hjá Eysturríki, sum tó ásannar at Landskrona verður aldrin gloymt.
- Vit verða tó mintir á dystin hvørja ferð við møta Føroyum. So skriva og spyrja miðlarnir um dystin í 1990, men tað kemur ikki at ávirka liðið, sigur Franco Foda.
Hann rósti Tórsvølli og gistingarhúsinum, og vildi ikki brúka graslíki sum eina umbering. Hann segði bara, at tað eru treytirnar og at liðið bæði hevur og fer at venja á graslíki upp til dystin. Tann venjingin er í kvøld eftir tíðindafundin.


text:
Vestursahara
Vestursahara er oyðimarkarland sunnan fyri Marokko í Útnyrðingsafrika. Har búgva uml. 540 000 fólk. Størsi býurin og høvuðsstaður er El Aaiún. Vestursahara er hersett av Marokko; Vestursahara bleiv í 1975 hersett av Marokko, eftir at Spania tók seg úr landinum. Vestursahara er landið har flytifólkið saharawiar hava búð síðani langt áðrenn nakar fór at gera landamørk í Afrika. Í dag býr ein stórur partur av saharawiunum í flóttafólkalegum eystanfyri Vestursahara, í Algeria. Eitt harðrent marrokanskt stýrið hevur fingið fólk at flýggja inn í oyðimørkinina í Algeria. Altjóða samfelagið góðtekur ikki at Marokko hevur lagt landið undir seg, og ST-samtyktir vísa á at tað eru saharawiar sum eru røttu eigarar av landinum.
Søga[rætta | rætta wikitekst]
Áður var tað undir sponskum yvirræði. Síðan 1976 hevur Marokko kríggjast her fyri at fáa yvirvaldsrætt yvir økinum og dýru steinsløgunum í landinum. Marokko hertók Vestursahara í 1979. Ímóti marokkanum er Polisario, geriljaeild av oyðimarkarfólkum, ið vilja vinna Vestursahara fult frælsi.
Landalæra[rætta | rætta wikitekst]
Av kendum býum kunnu nevnast
Sí eisini[rætta | rætta wikitekst]


text:
Stutttíðar missións kunning í Svøriki
Hálvan tíma frá Jønkøping, langt inni í skógini, beint við næst størsta vatn í Svøriki, eru 34 OM´arir saman hesa vikuna at hoyra meira um teir mongu stutt tíðar møguleikar sum OM um alt Evropa hevur at bjóða komandi árið.
Anita Tausen, leiðari fyri OM Føroyar og Jóhan Petur Johannesen, nevndarlimur í OM Føroyar, umboða OM Føroyar í Svøriki.
OM verðin er stór, og tí er gott at koma saman og síggja andlitini á teimum fólkum ein dagliga samskiftir við yvir alnótina. Eisini er gott at fáa innlit í hvat tey ymisku londinum hava at bjóða fram og hoyra hvat tey arbeiða við og hvørjar avbjóðingar tey møta í tí dagliga. Hvørt land (18 lond eru umboða) hava eina framløgu og síðani verður biðji fyri tí landinum.
Eftir hesa vikuna er ætlanin at velja tey londini og outreachini út, sum OM Føroyar kemur at bjóða fram í 2014.


text:
Føroya Arbeiðsgevarafelag eigur og rekur Vinnuhúsið og hevur yvirskipaðu ábyrgdina av virkseminum í húsinum.
Føroya Arbeiðsgevarafelag hevur eina 7 manna nevnd, sum verður vald av limunum á árliga aðalfundi felagsins. Limir felagsins eru einstakar fyritøkur, sum eru beinleiðis limir í Føroya Arbeiðsgevarafelag. Harafturat eru fýra arbeiðsgevarasamskipaninar limir í felagnum. Tær eru Føroya Handverksmeistarafelag, Reiðarafelagið fyri Farmaskip, Arbeiðsgevarafelagið hjá Fíggjarstovnum í Føroyum og Føroya Prentsmiðjufelag. Fyritøkur sum eru limir her, eru umvegis hesar eisini limir í Føroya Arbeiðsgevarafelag.
Í lógunum hjá Føroya Arbeiðsgevarafelag stendur, at nevndin skal veljast soleiðis, at hon umboðar tær ymisku vinnugreinarnar og landið, so væl sum til ber.


text:
Hvirlan úr Tórshavn skipar vegna FÍF fyri FM í teimum olympisku kastigreinunum komani vikuskiftið. Kappingin verður á fyrsta sinni skipað yvir tveir dagar, har kappast verður í tveimum greinum hvønn dag.
Leygardagin 26. juli verður byrjað við diskuskasti og spjótkasti, meðan kappast verður í hamarkasti og kúlustoyti sunnudagin 27. juli. Kappast verður eftir altjóða reglum, har øll fyrst fáa 3 kast og síðan fáa 8 tey bestu 3 afturat. Kappingarnar fara fram á kastivøllinum við Eysturskúlan, og verður byrja kl. 14.00 báðar dagarnar.
Kappingin er opin, tvs at øll sum eru fødd í 1992 ella fyrr kunna luttaka. Tilmelding er á telefon 213775, gjarna við sms. Minst til at skriva navn, árgang, møguligt felag, og kappingargreinar, ið kappast skal í. Seinasta freist at melda til er fríggjadagin 25. juli á middegi.


text:
Ávegismál eftir 2. floksstig
Næmingurin dugir
- at lurta eftir og samskifta um søgur úr Bíbliuni
- at vísa á søgur um lív Jesusar og hansara samveru við menniskju
- at samtala um grundleggjandi fatan av Gudi sum skapara.
Ávegismál eftir 4. floksstig
Næmingurin dugir
- at greiða frá søgum úr Gamla og Nýggja testamenti
- at endurgeva úrval av bíbliutekstum á ymiskan skapandi hátt
- at skilja og tosa um innihaldið í úrvaldum bíbliufrásagnum
- at samanbera evni úr bíbliufrásagnum við líknandi evni í samtíðini.
Ávegismál eftir 6. floksstig
Næmingurin dugir
- at tulka úrvaldar hendingar og frásagnir í Gamla og Nýggja testamenti
- at leita og finna viðkomandi tekstir í Bíbliuni
- at síggja mun á ymiskum tekstsløgum í Bíbliuni
- at greiða frá sambandinum millum Gamla og Nýggja testamenti
- at vísa á bíbilskar frásagnir í list og mentan.
Faklig førleikamál eftir 9. floksstig
Næmingurin dugir
- at brúka Bíbliuna sum tekstsavn
- at greiða frá, greina og tulka søgugongdina í Bíbliuni
- at leita og finna viðkomandi tekstir í Bíbliuni
- at greina og tulka ymisk tekstsløg
- at meta um týdningin av bíbilskum tekstum í samfelagsligum og mentanarligum høpi.


text:
Ómaksgjøld og viðgerðarlongd
Øll eru áhugað í, at byggimál skulu avgreiðast skjótt og rætt. Tú kanst gera títt fyri at seta ferð á gongdina. Á hesi síðuni kanst tú kunna teg um, hvussu tú tryggjar tær eina skjóta viðgerð, og hvør kostnaðurin er fyri byggimálsviðgerðir.
Í løtuni taka vit einki gjald fyri at viðgera umsóknir um byggiloyvi. Er talan um nýbygging, krevur kommunan tó eitt íbindingargjald til vatn og kloakk. Hetta gjaldið áseta vit sambært eini úrtrokningarreglu, ið tekur atlit til víddina á stykkinum, nýtsluna og galdandi byggistig.
Ætlar tú tær at byggja hús í Tórshavnar kommunu, kanst tú fáa eina innleiðandi samrøðu við Byggi- og umhvørvisdeildina.
Tú kanst fáa atgongd til fleiri av upplýsingum, sum eru viðkomandi fyri tína byggiverkætlan, umvegis vegleiðingina og leitimøguleikarnar á okkara heimasíðu. Til dømis kanst tú finna viðkomandi upplýsingar um títt grundstykki og tína ogn við at brúka leitifunkurnar á heimasíðuni.
Tú kanst eisini leita í talgildu kortunum á heimasíðuni. Her kanst tú finna almennu og serstøku byggisamtyktirnar, síggja avmarkingar av matrikklinum, síggja kloakkleiðingar og aðrar leiðingar og mangt annað.
Á heimasíðuni finnur tú eisini vegleiðingar til, hvar og hvussu tú fært fatur á upplýsingum frá øðrum viðkomandi stovnum, til dømis tingbókaváttanir og avrit frá Tinglýsingini.
Áðrenn tú byrjar, hevur tú møguleika fyri at fáa ein innleiðandi fund við Byggi- og umhvørvisdeildina. Soleiðis kanst tú tryggja tær, at grundarlagið undir viðgerðini av tínum byggimáli er gott og greitt. Á forfundinum kanst tú fáa greiðu á, hvørjar ásetingar eru galdandi fyri tína byggiverkætlan, og hvørjar upplýsingar og fylgiskjøl, tú skalt leggja við umsókninin um byggiloyvi. Hetta er eisini eitt høvi til at tryggja, at tínar ætlanir og vónir samsvara við tað, sum byggimyndugleikin krevur.
Tað kann vera ein fyrimunur at fáa tær ein ráðgeva, og at tit kanna, hvat er galdandi fyri títt grundstykki áðrenn fundin. Eigur tú ikki sjálv ognina, skalt tú hava fulltrú frá eigaranum, fyri at vit kunnu halda fundin.
Leita fram kort, tekningar og samtyktir – hvat er galdandi á tínum stykki
Viðgerðartíðin fyri byggimál er ymisk. Hon veldst um støddina á byggimálinum og um, hvussu fullfíggjað tín umsókn er.
Her fært tú nøkur ráð til, hvussu tú kanst stytta viðgerðartíðina.
FYLG KRAVLISTANUM
Fyri hvørt slag av byggiloyvi er ein listi yvir, hvat tilfar tú skalt leggja við umsóknini. Tú finnur hesi krøvini, tá tú lesur um ymsu sløgini av bygging her á heimasíðuni. Fyri at ein málsviðgerð kann fara í gongd, er týdningarmikið, at tú letur okkum kravda tilfarið.
Umsóknin um byggiloyvi skal týðiliga lýsa tað arbeiðið, sum skal gerast, og tú skalt leggja allar tekningar og upplýsingar við, sum hava týdning fyri byggingina.
LÝS VÍDDINA OG STØDDINA Á ÆTLAÐU BYGGINGINI VÆL
Tekningar skulu vera mátfastar og tilskilaðar við støddarlutfalli, soleiðis at kommunali byggimyndugleikin lættliga kann meta um vídd og stødd á ætlaðu byggingini. Tú skalt upplýsa byggi- og nýtslustig í mun til mest loyvdu hædd og frástøðu til mark.
SYRG FYRI, AT VIÐGERÐARGRUNDARLAGIÐ ER VÆL LÝST
Í fleiri førum verður ein viðgerð seinkað, tí tilfarið, sum er latið inn, ikki veitir okkum allar upplýsingar um møgulig viðurskifti, sum ganga ímóti galdandi ásetingum.
Tín umsókn um byggiloyvi skal sostatt fevna um:
- Neyðugar upplýsingar til eyðmerking av ognini, bygninginum ella eindini
- Neyðugar upplýsingar til viðgerð av umsóknini í mun til ásetingarnar í Bygningskunngerðini, byggisamtyktum og øðrum ásetingum
- Upplýsing um ætlaðu nýtsluna í bygninginum. Er talan um broytta nýtslu, skalt tú eisini upplýsa okkum um verandi nýtslu
- Upplýsingar um, hvørt verkætlanin stríðir ímóti ásetingum í Byggilógini, Bygningskunngerðini, byggisamtyktum, tinglisnum byrðum ella øðrum galdandi krøvum til byggingina. Eru frávik, skal umsóknin fevna um grundaða umsókn um frávik frá ásetingunum
Er tín umsókn í samsvari við allar ásetingar, tað vil siga byggisamtyktirnar, Bygningskunngerðina, byggi- og friðingarlinjurnar og annað, er vanliga ikki neyðugt við grannahoyringum. Tá gongur málsviðgerðin munandi skjótari fyri seg.
Ynskir tú sum byggiharri at gera broytingar í tilfarinum, tú hevur sent okkum, meðan umsóknin er til viðgerðar hjá kommununi, kann hetta seinka viðgerðina. Í summum førum kann hetta elva til, at alt málið má ganga umaftur, og viðgerðartíðin verður longri.
Hevur tú sostatt syrgt fyri at lýsa málið til fulnar frá byrjan, kanst tú spara nógva tíð.
Hevur tú Samleikan, skalt tú nýta sjálvgreiðsluna á Vanganum til at søkja um loyvi til eina byggiverkætlan. Vit viðmæla, at tú sum borgari sjálv stovnar málið á Vanganum og knýtir tín ráðgeva at málinum beinavegin, tá málið er stovnað. Á tann hátt kanst tú altíð fylgja við í málsviðgerðini á Vanganum og kunna teg um framgongdina í málinum.
Tá tú hevur stovnað og lýst tína verkætlan á Vanganum, fært tú ein tjekklista yvir tey fylgiskjøl, sum tú í minsta lagi skalt leggja við umsóknini.
Hevur tú ikki skrásett tær Samleikan, ið krevst fyri at søkja á Vanganum, kanst tú gera tað á heimasíðuni hjá Samleikanum.
Fært tú av onkrari orsøk ikki nýtt Vangan, kanst tú fylla út umsókn á heimasíðuni og senda hana til torshavn@torshavn.fo ella lata hana inn á Snarskivuni, á Vaglinum 11, í Tórshavn. Sendir tú umsóknina inn sum teldubræv, skalt tú minnast til at viðmerkja »Umsókn um byggiloyvi« í evnisteigin.
Tað er ein fyrimunur at søkja á Vanganum, tí samskiftið á Vanganum er bæði skjótari og tryggari. Á tínari vangasíðu hevur tú harafturat møguleika fyri at fylgja við í viðgerðargongdini.
Heimasíðan hjá Samleikanum (samleikin.fo)
Vit fáa ofta fyrispurningar um, nær ein byggimálsviðgeri verður knýttur at einum byggimáli.
Tá vit hava kannað eitt mál fyri vantandi tilfar, og vit hava móttikið tilfarið í fullfíggjaðum líki, kann viðgerðin byrja. Síðan verður ein byggimálsviðgeri verður knýttur at málinum.
Hevur tú spurningar til okkum, kanst tú ringja á tel. 30 20 10 ella senda ein teldupost til torshavn@torshavn.fo. Minst til at skriva í evnisteigin, hvat tín spurningur snýr seg um.
Snýr tín spurningur seg um títt egna byggimál, skalt tú annaðhvørt upplýsa matrikkulnummarið, journalnummarið ella bústaðin. So er munandi skjótari hjá okkum at beina teg til rætta málsviðgera.


text:
Arbeiða heimanífrá
Nú mynduleikarnir, við Løgmanni á odda, hava sett tiltøk í verk ímóti Corona-smittuni og stongt alt tað, ið steingjast kann og restin so dánt sleppur at ana, er ymiskt hvussu fólk hava tikið ímóti boðunum um at brúka vit og skil.
Helst tí tað er so ymiskt hvat vit, hvør í sínum lagi, halda vera vit og skil.
Lat meg siga beinanvegin, at eg haldi tað vera skilagott við "sterkum medisini." Tað svíður og smakkar illa, men sum oftast hjálpir tað.
Á mínum arbeiðsplássi, sum er Mat- og Moldmentanarháskúlin, bleiv handlað skjótt. Næmingarnir fóru til hús í gjáramorgunin og hjá okkum, sum starvast á háskúlanum, er nú so rúmsátt, at tað kann næstan gera tað sama um vit arbeiða einsamøll heima ella á skúlanum - fleiri enn so eru vit ikki.
Í dag mátti eg til Havnar í arbeiðsørindum. Fór norð við Teistanum kl. 12.30. Ikki nógvur trafikkur í dag og fólk sóu út til at uppføra seg skilagott - onki við at troka seg saman. Plagi altíð at fara uppá og fáa mær ein kaffimunn, tá eg ferðist um fjørðin, men tað gjørdi eg ikki í dag, tí SSL hevur boðað frá, at kaffimaskinurnar eru slóktar - av trygdarávum.
Setti meg í niðaru salongina í stýriborð - aftast út í borðið. Har vóru trý onnur fólk í salongini og avstandurin ímillum okkum so stórur, sum hann kundi vera.
Komin til Havnar fekk eg avgreitt míni ørindi - at avlevera eina skjalamappu hjá grannsoðaranum. Hevði avtalað tíð frammanundan, tí har vóru annars øll farin at arbeiða heimanífrá.
Tá bygdafólk fara til Havnar, er tað sjáldan at ikki meir enn eitt ørindi skal avgreiðast - eftirsum mann er í Havn, og bíðitíðin eftir næsta farti skal helst brúkast skilagott.
Soleiðis var eisini hjá mær. Hóast handilin eg skuldi vitja eisini roynir at gera sítt besta, og hevur biðið kundarnar avgreiða síni ørindi á heimasíðuni, so helt eg kortini at míni ørindi máttu vera undantikin - eg skuldi kopiera ein lykil.
Longu á parkeringsøkinum uttanfyri handilin sást, at her vóru nógv sum hildu síni ørindi eisini máttu vera undantikin og máttu avgreiðast persónliga og ikki yvir nakra heimasíðu.
Talan er um ein stóran handil sum ikki bara selur lyklar, men nærum alt sum handverkar og "gør det selv - fólk" hava brúk fyri.
Í handlinum var reiðilig rokan - minti mest um eina rimmar útsølu. Fólk dragsaðu og bóru. Køin við kassan var long, og starvsfólkið hevði úr at gera.
Fyri tað mesta var tað máling, hillar, skrúvumarskinur, lampir, brúsukabinur og tilíkt, sum brúk er fyri, tá mann skal arbeiða heimanífrá í 14 dagar.
Eyðstein


text:
Føroyingar, ið lata seg kanna fyri koronu, fáa nú beinleiðis atgongd til danska koronupassið MinSundhed.
Tað er eitt samstarv millum føroysku fyritøkuna Thetis og Sundhedsdatastyrelsen.
Tað merkir, at tá ið úrslitið er klárt fyri koronukanning, kann boðast frá hjá danska Sundshedsdatastyrelsen og verður sjónligt í donsku appini MinSundhed – eftir 20 minuttir.
Danska samfelagið hevur sett strong krøv til tey, ið vilja eta á matstovu, vitja frítíðarstøð o.a. Eitt nú skal kanningarúrslitið fyri koronukanning vísast fyri at fáa atgongd.
“Vit hava fingið nógvar fyrispurningar um danskt koronupass, og kannaðu vit møguleikan fyri at fáa Thetis góðkent sum kanningarstað. Tað eydnaðist, og tað eru vit sera fegin um.” sigur Marita D. Magnussen, stjóri í Thetis.
Tað er týdningarmikið, at eitt nú føroyskar familjur ikki skulu standa uttanfyri Tivoli og onnur frítíðarstøð og onga atgongd hava, hóast tey hava eina føroyska koronukanning. Við nýggju loysnini verður tað so skjótt og ómakaleyst at fáa somu møguleikar sum danir.
PCR kanningarváttanin hjá Thetis er viðurkend og verður brúkt tá ið eitt nú føroysk sjófólk skulu til arbeiðis ymsastaðni í heiminum – eisini í Danmark.
Egið val
Talan um eina eyka tænastu og ikki sjálvvirkandi. Tað vil siga, at tá ið tú letur teg kanna hjá Thetis, kanst tú velja hetta sum eina eyka tænastu, og tí verða ongar dátur sendar víðari uttan samtykki frá tí, sum verður kannaður.
Tey, ið vilja at fáa úrslitið í danska koronupassið, skulu hava CPR-nummar, Nemid og taka niður appina MinSundhed.
Thetis hevur fyrr í ár ment eitt føroyskt koronupass, sum inniheldur PCR- kanningarúrslit og andevniskanningarúrslit. Men tíverri er eingin felagsloysn fyri føroyingar í verandi støðu.


text:
Síðsta summar viðgjørdu vit mentanarhugsjónina hjá øllum teimum politisku flokkunum. Nú hava vit fingið ein nýggjan flokk á ting, sum sjálvandi eisini skal lýsast og viðgerast. Mentanarhugsjónirnar hjá hinum flokkunum verða presenteraðar her:
http://listinblog.blogspot.com/search/label/Mentanarhugsj%C3%B3nir
Nýggi flokkurin, Framsókn, levera bert ein einstakan setning um mentan í teirra politisku skrá: "Góð kor hjá lista- og mentafólki skulu tryggja, at Føroyar hava eitt ríkt lista- og mentanarlív til gagns fyri bæði einstaklingin og vinnulívið”. Hetta er sjálvandi ikki nógv at ganga út frá, men her eru allíkavæl tvey orð, sum tú leggur serliga til merkis, nevniliga "einstaklingur" og "vinnulív". Miðsavnanin um møguleikarnar hjá einstaklinginum og stóri áhugin og umsorganin fyri vinnilívinum spegla sjálvandi eina liberalistiska mentanarhugsjón.
Ein liberalistisk mentanarhugsjón er merkt av eini ávísari laissez-faire áskoðan og inniheldur tessvegna ikki stórar ætlanir um bygnaðarbroytingar. Mottoið má vera tað, at tú liggur sum tú sjálvur hevur reitt, tí grundleggjandi hugskotið snýr seg um, at skipan hendir av sær sjálvum. So meðan teir flestu av hinum flokkunum fata listina sum samfelagsuppbyggjandi á onkrn hátt, sær tað út til, at Framsókn í størri mun knýtir listina at einstaklinginum. Gávur, dreymir og mál kunnu ikki setast inn í eina skipan uttan, at ágangur verður framdur móti einstaklinginum. Tessvegna kunnu rammur heldur ikki skipast fyri listina uttan, at ágangur verður framdur móti listafólkunum og tað ber als ikki til at lóggeva vegna mentanarstovnar, eftirsum tað ikki ber til at byggja eydnu og tílíkt á ein stovnsligan hátt.
Vit hava enn ikki sæð Framsókn í aktión, men eg rokni við, at flokkurin í praksis fer at hava eina øðrvísi áskoðan enn í Fólkaflokkinum, haðani nógv av Framsóknarlimunum koma. Framsókn fer helst at taka ynskið hjá vinstrasinnaðum mentanarsnobbum um serfrøðingaveldi meira róliga enn Fólkaflokkurin, av tí at Framsókn heilt einfalt ikki trýr uppá skipanir. Vit kunnu ikki geva skipanini skuldina fyri, at vit verða fylt við mentanarligum skrambli, sum vinstravongurin hevur ilt við at góðtaka. Einstaklingurin má taka í herðatoppin á sær sjálvum og taka persónliga ábyrgd. Av somu orsøk fer Framsókn neyvan at arbeiða fyri radikalum broytingum á mentanarøkinum. Tí trýrt tú ikki uppá skipanir, trýrt tú heldur ikki uppá radikalar skipanarbroytingar. Tað, sum er áhugvert við Framsókn er eisini, at tey ikki eru so mikið beinleiðis ómentað sum Fólkaflokkurin. Fleiri av teirra limum hava ein leiklut í mentanarlívinum og tað kann merkja, at tey eru áhugað í at seta mentan á breddan. Men tað verður við einstaklingi og vinnulívi sum miðdepli. Møguliga við onkrum sum líkist charity-hugsanini, sum vit kenna frá amerikanskari kapitalismu, har man fær góðar møguleikar við grammleika og egináhuga at ríka seg og síðani vinna sær viðurkenning við at hjálpa øðrum, men framvegis við egináhugamálunum at vinna sær sjálvum viðurkenning og virðing. Sostatt minni beinleiðis almenna stuðul til listina og fleiri fyrimunir (skattalættar og frádráttir) til tey, sum vilja hjálpa listini.
Liberalisman hevur sostatt eina rættiliga eyðmjúka og pragmatiska áskoðan á tað óperfekta menniskja, men hendan áskoðan er kanska meira realistisk enn vinstrasinnaða trúgvin uppá, at vit gjøgnum skipanir kunnu leiða menniskjað til eydnu og góðsku.
(IS)


text:
Líknandi tíðindi
Javnleikur á Toftum: NSÍ-AB 1-1
Dysturin í dag var ógvuliga skiftandi. Okkara komu betur frá byrjan og komu eisini á odda longu í 8. min. og tað kendist eisini, sum um okkara menn høvdu stýr á tí heila, men so við og við arbeiddu argjamenn seg inn í dystin og vóru líka væl við seinna part av fyrra hálvleiki. Í…
Leikarin: Magnus H. Olsen
Navn: Magnus H. Olsen Føddur: 26.10.86 Hagtøl hjá Magnus á faroesoccer.com Stað á vøllinum: Havi faktisk spælt á øllum plássum á vøllinum enntá verið málmaður, men mest sum hangandi áleypari ella á miðvøllinum. Høgra ella vinstra bein? Kann brúka bæði. Starv? Elektrikari hjá KEW Frítíðarítriv? At fiska Yndis matur? Brasa riv og ræst kjøt Yndis…
Óli Højgaard Olsen skriva undir við NSÍ
Óli Højgaard Olsen hevur í kvøld skriva undir sáttmála við NSÍ. Óli hevur leikt íalt 118 dystir í Betri deildini umframt fleiri dystir í 1 deild. Óli er ein royndur og dugnaligur leikari sum nú skiftur frá B68 til NSÍ. Samb faroesoccer hevur hann skotið 81 mál í heimligu kappingunum. Óli hevur sera góð fótbóltsevnir…
Vit møta B68 í Eysturoyarkappingini
Eysturoyar Kappingin er trekt í kvøld. Í ár eru luttakandi liðini hesi: ÍF, Víkingur, NSÍ og B68. 5 mans vóru til staðar, tá liðini skuldu trekkjast kl. 19.30 í Fuglafirði í kvøld. Ólavur Larsen legði seðlarnar í ein bolla, og Leivur Joensen skuldi trekkja fyrsta liðið; tað gjørdist NSÍ. Síðani skuldi Margeir Toftegaard trekkja ein…
Fjepparin: Jákup Mortensen
Jákup Mortensen var formaður í NSÍ eitt langt tíðarskeið og hevur við familju síni verið og er týðandi partur av virksemi felagsins – bæði á vøllinum og uttanfyri. Hann er pápi gomlu NSÍ-kempuna Trygva Mortensen og abbi Jann Martin Mortensen, sum í dag stríðist mitt á miðjuni hjá Effo-liðinum. Navn og aldur? Jákup Mortensen, 70…
Taptu á føroyameistaranum!
NSÍ tapti 2-1 á HB í Gundadalið. HB vann uppiborið, og vit kunnu bert ynskja HB hjartaliga tillukku við FM 2018. Tað má sigast at tað er fult uppiborið at HB er FM vinnari í ár. Fyri NSÍ er bara eitt at gera nú, og tað er at stríðast fyri at tryggja Evropa Cup…


text:
mars, 2019
06mar19:0021:00Tvístøða á bróstinum
Upplýsingar um tiltak
Spaniastova verður karmur um tiltakið Tvístøða á bróstinum, tá Etiska Ráðið kemur á vitjan í Klaksvík mikukvøldið 6.mars. Endamálið við tiltakinum er at lýsa etiskar tvístøður, sum hjartastartarar kunnu hava. Serliga verður ljós
more
Upplýsingar um tiltak
Spaniastova verður karmur um tiltakið Tvístøða á bróstinum, tá Etiska Ráðið kemur á vitjan í Klaksvík mikukvøldið 6.mars.
Endamálið við tiltakinum er at lýsa etiskar tvístøður, sum hjartastartarar kunnu hava. Serliga verður ljós varpað á umstøðurnar hjá eldri borgarum á bústovnum.
Eiga vit – sum eldri búfólk – sjálvi at gera av, um hjartastartari skal brúkast, um vit hava tað fyri neyðini ella eru tað onnur, sum takaavgerð okkara vegna?
Eigur tað at vera møguleiki at frávelja hjartastartara? Ella er tað at rokna sum natúrligt, at tá hjartastartarier tøkur, verður hann nýttur í øllum førum?
Etiska Ráðið verður umboðað við Hildur við Høgadalsá, Forkvinnu, og Jákup H. Foldbo, Ráðslimi.
Somuleiðis luttekur Arnhold Jensen, kommunulækni í Klaksvík.
Til umrøða frá kl 19 verður “Konsekvensetikkur og nyttuetikkur í mun til hjartastartara” og “Heilsa,trygd og umhvørvi – á kommunala økinum”.
Tiltakið er alment, men vendir sær serliga til umboð fyri almennum og kommunalum stovnum, frítíðarfeløgum og avvarðandi myndugleikum innan heilsu- og trivnaðarøki.
Panel verður skipað undir leiðslu av Rana Nolsøe, harlagt verður upp til kjak.
Aftaná verður okkurt leskiligt at fáa í Kafé Leikalund !
Tiltakið er ókeypis!
Klokkan
(Mikudagur) 19:00 - 21:00


text:
7621.20 - Tónleikalig skapan, skúli og samfelag
Skeiðsnummar
7621.20
Heiti
Tónleikalig skapan, skúli og samfelag
ECTS
15
Fortreytir
Treytin fyri at taka skeiðið er, at tann lesandi er innskrivað/ur til lestur á Námsvísindadeildini
Endamál
Endamálið við skeiðnum er at geva tí lesandi eitt námsfrøðiligt, samfelagsligt og søguligt innlit í yrkið sum tónleikalærari, við denti á tónlistaliga skapan, námsfrøði, skapandi arbeiðsgongdir og frøðilig perspektivir.
Innihald
Evni, ið vera viðgjørd í skeiðnum: -Tónlistalig skapan í mentanarligum, námsfrøðiligum og fagurfrøðiligum perspektivi -Tónleikanámsfrøði og didaktikkur í søguligum perspektivi -Sangur, tónleikur, skúli og gerandislív -Tónlistaligir fundir í mentanarlívinum og lívsmentanini, kreativ samstørv -Undirvísingarhættir í tónleiki, sangi og samanspæli
Læru- og undirvísingarhættir
Í fyrra helmingi er skeiðið býtt í ein ástøðiligan og ein verkligan part. Tekstir verða lisnir og viðgjørdir í ástøðiliga partinum og síðani settir í praktiskan samanhang í verkliga partinum. Læru- og undirvísingarhættir í verkliga partinum fevna um sang og sangvenjingar, samanspæl og framførslur frá teimum lesandi. Eftir nýggjár taka allar undirvísingarferðirnar støði í ástøðiliga partinum. Læru- og undirvísingarhættir í ástøðiliga partinum fevna um lesing av tekstum, fyrilestrar og kjak, venjingar, heimauppgávur og framløgur frá teimum lesandi, har tey greiða hinum frá, hvussu tey hava loyst ávísar uppgávur.
Læruúrtøka
Við skeiðslok skal tann lesandi megna at: ·grunda yvir tónleikaliga skapan í mentanarligum, námsfrøðiligum og fagurfrøðiligum perspektivi ·meta um tónleikanámsfrøði og didaktikk í søguligum perspektivi ·samanbera og kjakast um samspælið millum sang, tónleik, skúla og gerandislív ·greiða frá tónlistaliga fundinum í mentanarlívinum og í lívsmentanini, umframt kreativum samstørvum ·framføra eina hóskandi tónleikaskrá til brúk í fólkaskúlanum
Próvtøkuháttur
Próvtøkan er í tveimum pørtum: - Verklig próvtøka verður hildin, tá skeiðið er uml. hálvrunnið. -Munnlig ástøðilig próvtøka verður hildin við skeiðsenda (staðin verklig próvtøka er treyt fyri at tann lesandi kann fara til munnliga próvtøku).
Próvdøming
Uttanhýsis
Próvtalsstigi
7-talsstigin
Lestrarlisti
Bresler, Liora (2007), International Handbook of Research in Arts Education, Dordrecht: Springer. Chemi, Tatiana (2020), Kreative Læreprocesser og Æstetiske Perspektiver - (Ud)dannelse for det hele menneske, Aalborg Universitetscenter. Clayton, Martin et al. (2012), The Cultural Study of Music - A Critical Introduction, Taylor & Francis Ltd. Fredens, Kirsten & Kirk, Elsebeth (2001), Musikalsk Læring, Gyldendalske Boghandel, Nordisk Forlag A/S, Keypmannahavn. Hargreaves, David J. et al. (2001), Musical Identities, Oxford University Press. Kaufman, James C. & Sternberg, Robert J. (2010), The Cambridge Handbook of Creativity, Cambridge University Press. Kodály, Zoltán (1974), The Selected Writings of Zoltán Kodály, Boosey & Hawkes Music Publishers Limited, London. Nielsen, Frede V. et al (2010), Musikfaget i undervisning og uddannelse. Status og perspektiv 2010, Danmarks Pædagogiske Universitetsskole, Aarhus Universitet.
Ábyrgd
Knút Háberg Eysturstein


text:
Hósdagin tann 22. oktober kl. 13-16 í Aulini í Finsen. (Stroyming á facebooksíðuni hjá Amnesty International Føroyar)
Fongsulsviðurskifti eru enduliga komin á politisku dagskránna. Løgtingið hevur samtykt eitt lógaruppskot til samtyktar at bøta um umstøðurnar í Mjørkadali, og at seta gongd á arbeiðið við einum nýggjum fongsli.
Løgmaður hevur umrøtt evnið við danska løgmálaráðharran fyri stuttum, har danski løgmálaráðharrin ásannaði, at tørvur er á at kanna nærri, hvussu bøtast skal um fongsulsumstøðurnar í Føroyum. Løgmaður og danski løgmálaráðharrin avráddu, at føroysk og donsk embætisfólk skulu umrøða og lýsa málið nærri, soleiðis at politisk semja kann fáast um, hvussu málið skal loysast.
Á ráðstevnuni í morgin setur Amnesty sjóneyku á evnið, og hevur bjóðað altjóða granskari til Føroya, fakfólki og politikkarum.
Amnesty setur spurningarnar: Hvat er tað ítøkiliga, sum er átrokandi at betra? Og hvussu tryggja vit at tey, sum sita í Mjørkadali ella í Danmark fáa virðiligar umstøður og kunnu koma út aftur í samfelagið sum heil menniskju og sum borgarar, sum kunnu taka virknan lut í samfelag okkara?
Tiltakið er fullteknað, men vit stroyma beinleiðis frá facebook síðu okkara: https://www.facebook.com/AmnestyInternationalForoyaDeild/
Hósdagin tann 22. oktober kl. 13.00 til 16.00.
Høvuðsnavnið er Peter Scharff Smith frá Oslo Universitet. Peter Scharff Smith er m.a. serfrøðingur innan fongsulsviðurskifti, varðhaldsfongsling og avbyrging. Peter Scharff Smith fer at hava eina fakligt framløgu um fongsulsviðurskifti og avbyrging. Hann fer eisini at vitja í Mjørkadali áðrenn ráðstevnuna. Á skránni verður m.a. eisini upplegg frá Magna Højgaard, sum er leiðari í Megna títt lív og nøkur orð frá einum fyrrverandi fanga um, hvussu tað er at sita í avbyrging. Eftir uppleggini verður fyrst eitt fakligt og síðani eitt politiskt orðaskifti.
Óluva Zachariassen fer at leiða okkum ígjøgnum dagin.
Skráin sæst her: “Fongslið, fangarnir og Føroyar“


text:
Christian Andreasen, advokatur, stillar upp fyri Fólkaflokkin til komandi fólkatingsval. Christian er 59 ára gamal og hevur seinastu mongu árini starvast sum advokatur.
Sum advokatur er Christian Andreasen væl kendur millum manna, m.a. tí hann hevur ført fleiri stór rættarmál og verið sera aktivur innan føroyskt vinnulív.
Seinastu 9 áini hevur Christian Andreasen eisini verið forseti í FSF.
Um orsøkina til, at Christian Andreasen hevur valt at stilla upp, sigur hann yvirskipað, at hann vónar at fáa ávirkað føroyskan politik rætta vegin.
– Føroyskur politikkur seinastu árini hevur ikki verið positivur. Flestu politisku avgerðir í týðandi málum verða tiknar við minst møguligum meiriluta, og ofta uttan neyðuga viðgerð.
– Vit mugu burtur frá hesum hugburði og í staðin arbeiða fyri breiðum semjum í týðandi málum. Annars heldur lóggávan ikki í longdini. Ongar nýskipanir kunnu gerast uttan breiða undirtøku í fólkinum, sigur Christian Andreasen.
Víðari sigur nýggja valevnið hjá Fólkaflokkinum, at skeiva gongdin innan mong økir, m.a. figgar-, vinnu-, serliga fiskvinnu-, heilsu- og byggimál eru serlig orsøk til, at hann hevur tikið avgerð um, at bjóða seg fram í politikki.
– Her mugu broytingar gerast beinanvegin, undirstrikar hann.
Viðvíkjandi fólkatingsvalinum, sigur Christian Andreasen, at um hann fær eitt gott fólkatingsval, fer tað eisini at eggja til at stilla upp til løgtingsvalið.
– Tað er sjálvandi í Løgtinginum, at mest týðandi avgerðirnar verða tiknar.
– Men fólkatingsvalið hevur eisini stóran týdning. Vinnur Fólkaflokkurin fólkatingsvalið, fer flokkurin eisini at standa seg væl á komandi løgtingsvali.
Christian Andreasen heldur at á Fólkatingi hava Føroyar brúk fyri eini sannførandi føroyskari rødd, sum á virðiligan hátt umboðar Føroyar.
– Eitt umboð, sum hevur førleika at seta Føroyar í fokus í málum, sum viðvikja føroyingum.
– Viðurskiftini millum Føroyar og Danmark eru týðandi.
Viðvíkjandi spurninginum, hvat ein fólkatingssessur kann brúkast til, sigur Christian Andreasen millum annað, at tað hevur stóran tydning fyri Føroyar at fáa avklárað, hvørjir møguleikar okkara ríkisfelagsskapur gevur, herundir um tað ber til hjá Føroyum at gerast eitt sjálvstøðugt, viðurkent land, hóast vit framvegis eru innan fyri danska kongaríki.
– Verandi kjak um loysing ella samband ber í løtuni onga leið. Tí eiga vit at kanna aðrar møguleikar fyri at vita, um ein millumvegur finst. Vit mugu arbeiða fyri, at Føroyar fáa altjóða viðurkenning.
– Vit eiga tí at kanna, um hetta kann gerast, hóast Føroyar framhaldandi eru partur av danska kongaríkinum.
– Tað hevur týdning, at Føroyar fáa limaskap í ST. Ein slikur limaskapur hevði eisini gjørt tað møguligt hjá Føroyum at fingið limaskap í altjóða felagsskapum, Norðurlandaráðnum og altjóða olympisku nevndini.
Áheitanin og vónin hjá Christian Andreasen er tí, at fólkafloksveljarar standa saman og fara á val.
– Um fólkafloksveljarar ikki hesaferð standa saman, fer rúm tíð at ganga, til flokkurin aftur kemur til valdið.
– Tað tænir okkum til lítlan sóma, at føroyingar aftur senda tvey vinstrahall umboð á Christiansborg.
– Tað hevur ongantíð áður verið størri tørvur á broytingum til bæði fólkatingsvalið og løgtingsvalið, sigur Christian Andreasen, valevni hjá Fólkaflokkinum.


text:
Klokkan 19.45 verður fyrsta bríksl á Tórsvølli, har Skotland er mótstøðulið. Hetta er 11. ferðin, at Føroyar og Skotland hittast í fótbóltslandsdysti.
Enn er ikki greitt, hvørjir 11 føroyskir spælarar fara at standa rættir á vøllinum, tá ið tjóðsangirnir verða spældir.
Jóan Símun Edmundsson verður roknaður at vera millum lyklaspælararnar. Tað er sannlíkt, at hann í kvøld verður millum teir fyrstu ellivu, og talan verður um rundan dag hjá honum á landsliðnum.
Jóan Símun Edmundsson verður í kvøld fyri 70. ferð á landsliðnum og harvið limur í heilt eksklusivum felag. Tað eru nevniliga bara tríggir spælarar, sum áður hava rokkið 70 landsdystum. Teir eru Fróði Benjaminsen (95), Óli Johannesen (83) og Jákup Mikkelsen (73).
26. juli fylti Jóan Símun 30 ár, og hann var fyrstu ferð á landsliðnum 12. august í 2009 í minniliga heimadystinum ímóti Fraklandi, sum vann 1-0. Tað var mjørki, og fraklendingar lendu ikki fyrrenn eina løtu undan dystarbyrjan. Málið skoraði Andre Pierre Gignac tríggjar minuttir undan steðginum.
Landsliðsvenjarin Brian Kerr skifti Jóan Símun Edmundsson, sum tá umboðaði barndómsfelagið B68, inn í 28. minutti. Hann avloysti Christian Lamhauge Holst, sum fór skaddur av vøllinum.
Jóan Símun hevur skorað sjey mál á landsliðnum. Tað síðsta skoraði hann fyri trimum árum síðani. Tað var 7. September í 2018, tá ið Føroyar á heimavølli og í Nations League vunnu 3-1 ímóti Malta. Ta ferðina skoraði Jóan Símun til 1-0 í 31. minutti. Hini føroysku málini skoraðu René S. Joensen og Hallur Hansson.


text:
- Tíðindi, mentan og ítróttur
FM204
Savnssending
FM 204 er seinnapartsendingin í KvF útvarpinum summarið 2011, millum klokkan tvey og fýra - harav navnið FM 204.
Talan er um eina lætta og summarsliga sending við nógvum góðum tónleiki, spurnarkapping, og gestum, sum práta um ferðing, lívsroyndir, frítiðarvirksemi, mat, lívsstíl, og onnur viðkomandi evni. Afturat hesum fara vit at viðgera ymiskt av søguligum slag.
Men vit flyta okkum eisini. Hvønn fríggjadag verður sent frá bygdastevnum og tónleikafestivalum. Onnur ferðamál eru eisini á skránni, umframt Oyggjaleikir.
FM 204 verður mannað við skiftandi vertum og rapportarum. Fyrstu tíðina taka Elin í Stórustovu, Vár Berghamar Jacobsen, Gunnar Nolsøe, og Jákup Magnussen sær av sendingini. Jákup er eisini redaktørur.


text:
Á hvørjum ári skipa Granskingarráðið og granskingarstovnarnir í Føroyum fyri Vísindavøku. Endamálið er at økja um áhugan fyri gransking og fyri granskingarúrslitum í samfelagnum.
Tiltakið er er sprottið úr átakinum European Researchers’ Night, sum hvørt ár verður fyriskipað seinasta fríggjakvøld í september og í døgunum frammanundan. Tiltakið verður hildið í býum kring alt Europa.
Við Vísindavøkuni ynskja Granskingarráðið og stovnarnir at skapa øktan kunnleika til og áhuga fyri tí, sum fer fram innan føroyska granskingarheimin. Høvi er hjá stórum og smáum at hitta granskarar og síggja og hoyra, hvat teir arbeiða við og hvat hetta hevur at týða fyri fólk í Føroyum.


text:
Skótahúsið við Løkin
Í 2013 fingu skótarnar nýtt skótahús, ið var tikið í nýtslu á 30 ára føðingardagnum tann 10. juni 2013.
Við húsinum hava vit hjá KFUM-Skótunum við Løkin rættuliga góðar umstøður til eitt hvørt virksemið fyri skótar og annað
Til húsið hoyra 2.200 m2 av ogn, og beint niðanfyri eru gøturnar til Toftavatn. Sjálvt húsið er í trimum lonum:
- Suðurlonin: Køkur og stórur salur.
- Miðhøllin: Stór høll við bálpeis.
- Norðurlonin: wc og bólkarúm / minni salur.
Í húsinum er pláss er fyri uml. 100 sovandi gestum, fundarhøli til 200 fólk, fundarhøli til 30 fólk og miðhøllin uppá 230 m2 kann nýtast til nógv ymisk endamál. Til ber at borðreiða fyri 240 gestum í miðhøllini. Hetta gerð, at húsini og umhvørvi er væl egnað til mong tiltøk
Til ber at leiða skótahúsið til eitt hvørt tiltak.


text:
Oscar-virðislønin
Academy Award eisini kent sum Oscar er ein sera týdningarmikil virðisløn, sum amerikanska Academy of Motion Picture Arts and Sciences (AMPAS) letur fyri at heiðra teimum allarbestu persónunum innan filmsídnaðin, íroknað sjónleikarar, filmsleikstjórar og filmsleikrithøvundar.[1] Tað almenna hátíðarhaldið, har virðislønirnar verða handaðar, verður mett at vera ein av teimum týdningarmestu príshandanum í heiminum, og verður víst beinleiðis í sjónvarpinum í meira enn 200 londum kring heimin. Oscar-heiðurslønirnar verða givnar til filmar, ið hava hava stóra ávirkan á fólk, antin við sjónleikarum, leikstjórum, komponistum o.s.fr.
Tað fyrsta Academy Awards-hátíðarhaldið varð hildið hin 16. mai 1929 á Hotel Roosevelt í Hollywood fyri at heiðra teimum allar bestu í filmsárinum 1927/1928.
BólkarEdit
Núverandi bólkarEdit
- Besti filmur – Frá 1928
- Besti animasjónsfilmur – Frá 2001
- Besti dokumentarfilmur
- Besti stuttfilmur
- Besti animeraði stuttfilmur – Frá 1931
- Besti dokumentar-stuttfilmur
- Besti fremmandamálsliga filmur – Frá 1947
- Besti leikstjóri – Frá 1928
- Besti sjónleikari í høvuðsleikluti – Frá 1928
- Besta sjónleikarinna í høvuðsleikluti – Frá 1928
- Besti sjónleikari í hjáleikluti – Frá 1936
- Besta sjónleikarinna í hjáleikluti – Frá 1936
- Besta adapteraða handritið (besta filmatisering) – Frá 1928
- Besta upprunahandrit – Frá 1940
- Besti upprunatónleikur
- Besti sangur
- Besta artistiska framleiðsla – Frá 1928
- Besta kinematografi – Frá 1928
- Besta filmsklippið – Frá 1935
- Besta ljóðið
- Besta ljóðklipp – Frá 1963
- Bestu visuellu effektir – Frá 1939
- Beste kostymedesign – Frá 1948
- Besta sminka – Frá 1981
Fyrrverandi bólkarEdit
- Besti regiassistent – Frá 1933 til 1937
- Besta kommedian – Bara 1928
- Besti dansur – Frá 1935 til 1937
- Besta litstuttfilmur – Frá 1936 til 1937
- Besti stuttfilmur á tveimum rullum – Frá 1936 til 1956
- Besti stuttfilmur – novelty – Frá 1932 til 1935
- Besta søga – Frá 1928 til 1956
- Besti tittulsekvensur – Bara 1928
- Serstøk og artistisk framleiðsla – Bara 1928
Serligar heiðurslønirEdit
KeldurEdit
- ↑ "About the Academy Awards". Academy of Motion Picture Arts and Sciences. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann April 7, 2007. http://web.archive.org/web/20070407234926/http://www.oscars.org/aboutacademyawards/index.html. Heintað April 13, 2007.


text:
Hevur tann politiski klassin sett fiskivinnuna upp ímóti múrinum og skapt ein so lemjandi ótryggleika at eingin í vinnuni veit upp ella niður — ella er talan um okkurt heilt annað sum bara ikki er møguligt at skilja fyri vanlig fólk?
Tak uppboðssøluna av veiðirættindum ið ger fíggjarætlanir og framrokningar ómøguligar hjá fiskireiðaríum; ella tak økiskvotur misnevndar menningarkvotur og tilhoyrandi rumbul í sáttmálaviðurskiftum millum skip og manningar; ella tak komandi ‘umsitingarætlan’ við øktum skrivstovu- og teknokratveldi (dagføring: vísti seg at vera ein yvirdrivin óró, tíbetur); ella tak eitt veiðigjald við okurssatsum ið eingin politisk semja fæst um.
ĺ hesum nýskipanartíðum liggja nevniliga so nógvur ruðuleiki, so stórur ótryggleiki, so stórliga øktar óvissur, so nógvir nýggir spírar til klandur og stríð, at ein spurningur gerst ótolandi aktuellur fyri okkara fiskivinnusamfelag: Hvat var ætlanin, hvat er endamálið her, hvat vilja lógarsmiðir og umsitarar náa fram til, við so mongum so oyðandi tiltøkum móti einari fyri føroyingar so týðandi vinnu?
Eingin er enn komin við einari samanhangandi frágreiðing um hvat hendan ‘løgtingslóg um fyrisiting av sjófeingi’ veruliga snýr seg um, nú aftaná at hon er samtykt og so við og við verður rullað út. Nú er tað neyvan longur so áhugavert hvat ið alt kallaðist fyri árum síðani tá ið slagorð og fagurspinn settu dagsskránna — vit eru gott og væl farin um tað mótið á hesari nýskipanarferð.
Ein nýskipan í leysum lofti kann so ikki vera nøkur ynskistøða fyri eina stjórn, ella soleiðis vilja vit helst hugsa. Illgrunasom fólk — summi kanska órein, onnur kanska bara realistisk ella illa roynd — hugsa helst hinvegin: hvat um alt hetta kaosið í fiskivinnuni er tilætlað, roknað út konspiratoriskt og framt við fríum vilja? Finnast veruliga kreftir í Føroyum, og møguliga uttan fyri landoddarnar, sum kunnu hugsast at hava okkurt slag av áhuga í at síggja okkara fiskivinnu brotna niður, soleiðis at hon — og alt tað hon sum heild umboðar — missir sína búskaparligu kraft og sín samfelagsliga status?
Soleiðis vilja vit ikki hugsa, og vónandi eru tey ikki mong ið møguliga ganga við slíkum tankum; tí so galið kann tað bara ikki vera blivið, ikki í Føroyum. Hinvegin hava fólk ilt við at skilja hvørjar fyrimunir ið føroyingar, fiskaexportørar burturav, kunnu fáa av at selja síni fiskirættindi umvegis almenna uppboðssølu sum ger tilveruna sera ótrygga fyri aktørarnar í fiskivinnuni. Hvat fáa vit burturúr at tey sum leingi hava varðað av vinnuni, og gjøgnum árini bygt upp hópin av dýrtkeyptum royndum og servitan, knappliga skulu standa við nýggjum og púra óneyðugum óvissum ið okkara kappingarneytar í ĺslandi, Noreg og alla aðrastaðni sleppa heilt undan?


text:
Ein dystur í Burn mansdeildini var leiktur í høllini á Hálsi í Havn í kvøld.
Kyndil tók móti H71 í høllini á Hálsi í Havn. Favorittarnir úr Hoyvík vunnu 30-26, men Kyndil megnaði heilt væl at bíta frá sær, serliga í seinna hálvleiki.
Í steðginum var H71 á odda 15-11. Talan er um fyrsta dyst hjá H71 hetta kappingarárið. Kyndil hevur fingið eitt stig burturúr sínum fyrstu tveimum dystum higartil hetta kappingarárið.
Kyndil-H71 26-30 (11-15)
Málskjúttar Kyndil: Kristoffur Bjørgvin 8, Anders Risdal 6, Borgar Sveinsson 3, Jákup Jørgensen 3, Kristoffur Kristoffersen 2, Tummas J. Sørensen 2, Ragnar Wardum 1 og Jákup Andrias Joensen 1.
Málskjúttar H71: Pætur Thomsen 5, Peter Krogh 5, Janus Dam Djurhuus 4, Pauli Mittún 4, Sakir T. Frýdal 3, Djóni G. Joensen 3, Rói Ellefsen á Skipagøtu 2, Baldur Gillason 1, Poul Símun í Garði 1, Bogi Hansen 1, Rókur Ziskason 1.


text:
Í morgun var 49 ára gamli Keith Flint, sum var oddamaður í bretska bólkinum The Prodigy, funnin deyður í heimi sínum. Hetta skriva bretskir miðlar í dag.
The Prodigy góvu sanginar “Firestarter” og “Breathe” út í 1996 og blivu kendir um allan knøttin. Elektroniski tónleikur teirra er merktur av rave, tekno og alternativum rokki.
Løgreglufólk vóru boðsend heim til Keith Flint í morgun, tí fólk hildu, at hann ikki var so væl fyri. Hann bleiv staðfestur deyður, tá løgreglan kom á staðið. Tað vísir seg, at Keith Flint doyði fyri egnari hond.
Hoyr kenda lagið "Firestarter" her.


text:
Brøðrasamkoman
Brøðrasamkoman er vanligt heiti á kristnari leikmanna vekingarrørslu í Føroyum. Brøðrasamkoman er í dag tann størsta kristna samkoman uttanfyri fólkakirkjuna við samkomuhúsum í flestu størru bygdum, td. Ebenezer í Havn, Betesda í Klaksvík, Berøa í Saltangará, Hebron á Argjum og Bethel í Vági. Íalt hevur samkoman eini 30 samkomuhús í størri og smærri bygdum um alt landið, tey flestu við bíbilskum navni, umframt at onkur samkoma heldur til í leigaðum hølum, td. samkoman Lívdin í Hoyvík. Brøðrasamkoman hevur ongan skrásettan limaskap, men fevnir helst um eini 12% av fólkatalinum í Føroyum, í støðum upp til 40%. Hvør bygdasamkoma er sjálvstøðug, og rørslan er ikki skipað í landsnevnd ella líknandi. Ongin er formliga settur í starv í samkomuni. Rørslan hevur ongan prest at leiða samkomufundirnar ella at prædika.
Læra[rætta | rætta wikitekst]
Brøðrasamkoman hevur ikki nakra trúarjáttan, men læran er í samsvari við apostólsku trúarjáttanina. Brøðrasamkoman uppfatar menniskjað sum syndugt, og tí má tann einstaki “venda um” og “verða frelstur”. Dópurin er fyrst og fremst ein játtan og ein vitnisburður eftir at ein er frelstur. Í mun til aðrar vekingarrørslur leggur brøðrasamkoman dent á, at frelsan er “ævig”, tað vil siga, at hon kann ikki missast aftur. Rørslan leggur dent á ikki at taka sær onnur heiti enn tey, sum verða nýtt í Nýggja Testamenti um tey kristnu, og haðani kemur heitið brøður ella brøðrasamkoman. Tey, ið hoyra til rørsluna verða á manna munni ofta eisini nevnd baptistar, og sipar hetta til dópsfatanina, at rørslan bert doypir fólk, sum sjálvi kunnu játta sína trúgv og svara fyri sín dóp. Dópur fer tí vanliga fram frá uml. 10 - 12 ára aldri og uppeftir. Dópur í brøðrasamkomuni fer altíð fram við, at tann doypti verður koyrdur heilt undir í vatni; brøðrasamkoman viðurkennir ikki pinkubarnadóp.
Søga[rætta | rætta wikitekst]
Brøðrasamkoman er ein grein av eini rørslu, sum byrjaði í Dublin í Írlandi umleið 1825. Fyrsta stóra samkoman var tó í Plymouth í suður Onglandi, og haðani hevur rørslan fingið heitið Plymouth Brethren. Rørslan fór tíðliga í tveir høvuðspartar, kallaðir opnir brøður (open brethren), og lokaðir brøður (eksclusive brethren). Samkoman breiddi seg um miðja 19. øld um Bretland, og í 1865 bar skotski trúboðarin William Gibson Sloan (f. 1838) opnu greinina av rørsluni úr Hetlandi til Føroya. Í 1879 búsettist William Sloan í Havn – Sloans hús við Tinghúsvegin ber navn eftir hann – og í 1879 var fyrsta samkomuhúsið hjá Brøðrasamkomuni bygt við Tinghúsvegin í Havn, á leið har Havnar Bio er nú. Árið eftir vóru tey fyrstu doypt. Fyrst í 1890-unum var eisini ein lítil samkoma í Miðvági. Síðani kom stígur í, men eftir aldamótið vendi gongdin. Umleið 1906 byrjaðu samkomur á Viðareiði, í Skálavík og í Hvalba, og árini eftir byrjaðu samkomur í fleiri bygdum, td. Porkeri, Vági, Tvøroyri, Sørvági, Gásadali og í Hesti. Tað er hesi árini, at brøðrasamkoman festir seg í Føroyum. Næsta stigið í gongdini er í tveimum: 2 ungir trúboðarar byrja fulltíðar trúboðaratænastu í Føroyum umleið 1915 - 1917: Victor Danielsen úr Søldarfirði og Andrew Sloan úr Havn, sonur William Sloan. Teir ferðast dúgliga bygd úr bygd og halda møti, og hetta gjørdist teirra lívsstarv. Hin tátturin er, at menn fara at halda møti um borð á sluppunum – ofta saman við monnum frá Heimamissiónini. Hesa tíðina upp til seinna kríggið byrja samkomur í fleiri bygdum, td. Klaksvík, Leirvík, Fuglafirði, Toftum, Eiði og Søldarfirði. Frá umleið 1950 tykist stóri vøksturin hjá rørsluni at minka nakað. Rørslan fylgir tó við broyttum bústaðarmynstri, og í 1960-unum byrjaði samkoman í Berøa í Saltangará, og umleið ár 2000 byrjaði samkoman Lívdin uppi í Hoyvík. Í 1973 byrjaði samkoman Kristnastova millum føroyingar í Keypmannahavn, og nøkur ár seinni byrjaði samkoman Malta í Hirtshals, fyrst serliga sum ein sjómansmissión. Í 1967 bygdi Brøðrasamkoman leguhúsið Zarepta í Vatnsoyrum. Har eru legur fyri ymsar aldursbólkar og áhugabólkar alt summarhálvárið umframt styttri legur flestu vikuskiftini á vetri eisini. Brøðrasamkoman hevur gingið á odda í at nýta føroyskt mál í samkomuhøpi. Serliga Victor Danielsen var undangongumaður og umsetti Bíbliuna til føroyskt, umframt at hann yrkti og umsetti einar 900 sálmar og 20 bøkur til føroyskt. Brøðrasamkoman er virkin í trúboðan. Einir 50 føroyingar eru um allan heim sum trúboðarar frá brøðrasamkomuni. Brøðrasamkoman hevur serliga seinnu árini eisini verið virkin í sosialum arbeiði, eitt nú við at savna inn klæði og annað at senda til Eysturevropa – tey seinastu árini serliga til Rumenia.
Samkomur[rætta | rætta wikitekst]
- Betesta, í Klaksvík[1]
- Ebenezer, í Tórshavn[2]
- Lívdin, í Hoyvík[3]
- Siloa, Fuglafjørður[4]
- Hebron, á Argjum[5]
- Hebron, í Leirvík[6]
- Filadelfia, í Gøtu[7]
- Nazaret, í Kaldbak[8]
- Kedron, í Sørvági
- Gideon, í Vestmanna
- Zion, á Sandi
- Vitnið, í Hvalba
- Salem, á Tvøroyri
- Betania, í Porkeri
- Bethel, í Vági
- Betania, í Sumba
- Salurin, á Kirkju
- Smyrna, í Svínoy
- Saron, á Viðareiði
- Hermon, í Norðdepli
- Salurin, í Kunoy
- Malta, í Mikladali
- Mizpa, á Eiði
- Bet-Kar, við Ljósá
- Elim, í Søldarfirði
- Berøa, í Runavík
- Nebo, á Toftum
- Nerija, á Skála
- Zion, í Kollafirði
- Samkoman í Marknagil, Tórshavn
Tilfar[rætta | rætta wikitekst]
- Lívdin, Hoyvík
- Ebenezer, Tórshavn
- Berghamar, Sigurð: - men Gud gav vøkst. Forlagið Afturljóð, Tórshavn 1992.
- Fossing, Henrik: Færøernes Kirkehistorie fra ca 1900 – 1946, Ritgerð við Århus Universitet 1975.
- Hansen, Gerhard: Eindarmentan føringa og vekingarrørslurnar, Emil Thomsen, Tórshavn 1987 (s. 171 – 202)
- Wolles, Óli: Brødremenigheden på Færøerne 1865 – 1930, Serritgerð við Århus Universitet 1993.
Keldur[rætta | rætta wikitekst]
Slóðir[rætta | rætta wikitekst]
- Yvirlit yvir samkomur hjá Brøðrasamkomuni: evr.fo[]


text:
Kristian dagsins maður móti EB/Streymi
Fyri næstu ferð á rað hava tit valt Kristian til dagsins mann – hesa ferð í tætta og spennandi dystinum við Margáir seinasta sunnudag, har vit tepurt taptu 1-0. Kristian fekk 21 % av teimum íalt 126 givnu atkvøðunum.
Kristian hevði fleiri sera góðar bjargingar, serliga í fyrra hálvleiki, tá EB/Streymur hevði yvirtakið.
Óli Arge og Árni Frederiksberg gjørdust nummar tvey og trý við ávikavist 14 % og 12 %.
Í dag er B36 á vitjan við Løkin. Hóast tað er nokkso vátt, eru fótbóltslíkindini ivaleyst góð.
[poll id=”35″]


text:
Í 1990-árunum var Ruanda nevnt í nærum hvørjari tíðindasending. Frá 1990 til 1993 herjaði borgarakríggj, og síðan byrjaði fólkamorðið . Kríggið ímillum tey bæði størstu fólkasløgini tutsiar og hutuar - hevur syndrað Ruanda, oyðilagt búskapin og gjørt landið til eitt hitt fátækasta í heiminum. Fyri kríggið var mesti útflutningurin í Ruanda kaffi. Nú verður næstan einki dyrkað til útflutnings, hóast 95% av fólkinum arbeiða í landbúnaðinum. Ótryggu viðurskiftini hava gjørt tað næstan ómøguligt, sum er, at menna ídnað og námsvinnu.
Ringasta kríggj ímillum fólkasløg í Afrika í nýggjari tíð hevur verið í Ruanda og Burundi síðan 1993; eftir fáum vikum vórðu 200.000 fólk dripin. Men aggið ímillum fólkasløgini er ikki nýkomið. Í øldir hevur harrafólkið tutsiar, tó at teir eru famentari, stríðst fyri at ráða yvir hutuum, ið ikki hava havt so nógv vald. Kríggið fullkomiliga beindi fyri búskapinum í Ruanda, og 1,5 milliónir fólk flýddu av landinum.
Virungagosfjøllini, ið eru tjóðargarður í Ruanda, eru eitt av fáu økjunum í heiminum, har fjallagorillan enn heldur til. Hóast gorillan er friðað, er vandi fyri, at hon verður týnd av ránsveiðu og sviðjubúnaði.
Ruanda er av fjølbygdastu londum í Afrika, og fólkið fjølgast skjótt. Flestu konur í Ruanda eiga seks børn; í ríku ídnaðarlondunum eiga konurnar eitt ella tvey børn. Men fá fólk í Ruanda liva, til tey eru farin um 50 ár. Sjúkur sum malaria og eyðkvæmi eru vanligar, heilsuverkið er lítið ment, sjúkraviðgerð er ikki ókeypis, tí hava fá ráð at fara til lækna.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Kigali
Vídd: 26.340 km2
Fólkatal: 11.055.976
Alment mál: kinyarwanda, enskt og franskt
Átrúnaður:
kristindómur 74% afrikanskir átrúnaðir 25% og islam 1%
Stýrislag: lýðveldi - einflokkaskipan
Gjaldoyra: ruandiskur frankur (RWF)


text:
Kunngerð um broyting av Býarplaninum fyri Runavíkar Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundi hin 2. september 2021 og 30. september 2021, hevur samtykti broytingar í býarplaninum fyri Runavíkar kommunu.
• Broyting av býarplaninum fyri C27 økið í Skálafirði
Ætlaða fótbóltshøllin verður tikin búrturúr C27-økinum
Uppskot til broyting av býarplaninum í Skálafirði
• Broyting av býarplaninum á Hjallavegi/Norðurhædd í Saltangará
Matr. nr. 146ab, 146ad og 146af, Glyvra bygd, verða broytt frá E2-øki til B5-øki.
Uppskot til broyting av býarplaninum í Saltangará
Broytingarnar í býarplaninum eru til skjals á Býráðsskrivstovuni í Saltangará í upplatingartíðini í
tíðarskeiðnum frá 4. oktober til 15. november 2021 og á heimasíðuni www.runavik.foMøgulig mótmæli og/ella broytingaruppskot skulu verða býráðnum í hendi í seinasta lagi 15. november 2021.
Runavíkar býráð


text:
Mistu mann og pápa
Síðani 2012 hava vit í Barnahjálpini havt samband við Karuna Kumari Kalva og mann hennara, John Hus. John leið av tuberkulose og lungnabruna, og 26. mai doyði hann brádliga av einum hjartatilburði. Eftir sita Karuna og tvær døtur.
Karuna og John hava í nógv ár gjørt eitt stórt arbeiði millum tey allar fátækastu í Vinukonda í Guntur økinum í sunnalaga í India. Nógv har liva av at samla burturkast. Karuna og John hava saman við døtrum sínum ótroyttilig roynt at bøta um umstøðurnar hjá hesum fólkum við at býta út mat, klæðir og heilivág. Eisini hava tey undirvíst børnum og lært tey at lesa, skriva og rokna. Barnahjálpin hevur síðani í 2015 stuðla teimum fíggjarliga.
Nú John er farin, stendur Karuna einsamøll við stórum avbjóðingum.
Karuna skrivar:
– Eg gjørdist tunglyngt, og døtur mínar syrgdu. Vit høvdu ikki fíggjarligan stuðul eftir hetta. Sambært siðum her, kundi eg ikki fara frá heiminum í tríggjar mánaðir eftir, at maður mín doyði. Eg eri sera stúrin um framtíðina hjá døtrunum hjá mær.
Eldra dóttirin, Yvonne Shiny, lesur verkfrøði á triðja ári. Hon ynskir síðani at taka eina master. Hon vil gera vælgerandi arbeiði fyri børn og einkjur í fátækradømi, við at útvega teimum mat og innivist. Biðið fyri, at hon kann fullføra lesturin.
Yngra dóttirin, Jennifer, ynskir at gerast lækni, men læknaútbúgvingin er dýr. Biðið fyri hennara útbúgving. Jennifer er eisini áhuga í sosialarbeiði. Eg havi lært børnini hjá mær, at tað er stór gleði í at hjálpa øðrum.
Eg hugsi, at eftir at maður mín doyði, mugu børnini stuðla mær í missiónsarbeiðinum. Ynskja tær tað, mugu tær fara á bíbliuskúla.
Um Gud vil og gevur okkum tað, sum skal til, so ynski eg senda tær til Moody Bible College, sum er í USA. Tær eru áhugaðar í at fara har.
Ynskir tú at stuðla Karunu og døtrunum, kanst tú flyta pening á kontu í Norðoya Sparikassa. Merk flytingina India. Ynskir tú at stuðla útbúgvingini hjá døtrunum, kanst tú merkja flytingina við teirra navni.


text:
Per Jørgensen
Per Jørgensen er danskur myndlistamaður, føddur í 1957.
Hann hevur fingist nógv við at myndprýða barna og ungdómsbøkur, er m.a. kendur fyri at hava myndprýtt permurnar til tær donsku Harry Potter bøkurnar
Hann myndprýðir ofta fantasysøgur og spøkilsis- og spenningssøgur. Hann er lættur at kenna aftur; hevur ein perfektionistiskan, naturalistiskan stíl, málaður við olju á akvarellpappír.
Hann metir arbeiði hjá rithøvundanum og søguna at vera tað berandi og roynir at styðja undir 'andan' í verkinum.
Myndprýðingar:
2000 Shakespeare tjóvurin (Gary Blackwood)
2006 Spøkilsið sum flenti


text: Vit hava serfrøðingar, sum vita, hvat ið krevst, og góðar samstarvsfelagar til logistikkin. Vit vita, hvat krevst fyri at fáa vørur úr Danmark til tey norðuratlantisku londini, og tá ið vørurnar skulu flytast úr eini lokalari goymslu víðari til kundarnar. Tað eru ikki nógv virkir, sum hava tað. Tað er ein førleiki, sum vit hava ment gjøgnum nógv ár. Ein førleiki, sum ikki er einfaldur, men kann tryggja greiðar flutningsloysnir bæði til Skálafjarðar, Húsavíkar, Uummannaq og Citrónfjørðin, og liva upp til tey professionellu krøvini frá m.a. Thule-basuni og Sirius-patruljuni, sum bara fáa vørur fáar ferðir um árið, og tí eru sera bundin av at fáa ta røttu vøruna.


text:
Sangur 71
Heilagi andin — gáva frá Gudi
1. Stóri Jehova, miskunnar Faðir,
einki hjá menniskjum er tær fjalt.
Andin frá tær er hjálparin mikli,
uggar, har alt tykist dapurt og kalt.
2. Menniskjum fattast dýrd tína, Harri,
veik eru vit, falla lætt í synd.
Heilagi andin veitir tí tysta
vatnið úr sannleikans ævigu lind.
3. Vónin kann svíkja, hjørtuni stúra,
andin frá tær gevur nýggjan mátt,
tá sum á arnaveingjum vit rísa.
Gev okkum andan, ið fremur alt gott.
(Sí eisini Sl. 51:13; Jóh. 14:26; Áps. 9:31.)


text:
J. &. K. Petersen Contractors er byrjað upp á arbeiðið í sambandi við bátahylurin í Norðragøtu.
Arbeiðið fevnir um at breiðka og dýpa bátahylin, leggja flótibrýr út, og síðani gera økið rundan um liðugt.
Farið varð undir arbeiðið fyrst í september, og byrjað varð við at leggja verjugrót út. Síðani verður farið í gongd við at laða innaru síðu av garðinum.
Í oktober verður byrjað at stoypa ringarnar til molahøvdið og taka gomlu bátabrúgvarnar upp og leggja nýggjar út.
Arbeiðið er komið sera væl frá byrjan.
Endamálið við útbyggingini av bátahylinum er, at gera pláss fyri fleiri bátum. Roknað verður eisini við, at tað verður kyrrari í hylinum eftir útbyggingina, tí á ávísum ættum hevur tað verið ókyrt í hylinum. Tí trupulleikanum er ætlanin at fáa bilbukt við.
Um 20 % lægri enn næsta boð
Eysturkommuna bjóðaði arbeiðið út í oktober 2018, og J. &. K. Petersen Contractors vóru millum teir 8 veitararnar, sum vóru innbodnir at gera arbeiðið.
Samlaða tilboðið hjá J. &. K. Petersen Contractors er upp á 11,6 mió. kr., og er hetta umleið 20 % lægri enn næsta tilboðið.
Arbeiðið skal verða liðugt á sumri 2020.
Teknistovan GØTA hevur projekterað.


text:
Kunning frá FSF:
TÍÐINDI 19. mai. 2020Skrivað: Hans Erik Danielsen
Arbeiðið upp á nýggju langsíðuna á Tórsvølli gongur væl, og seinnapartin mikudagin verður skipað fyri reisigildi. Eftir ætlan verður alt liðugt um eitt lítið ár
– Sum heild hevur arbeiðið at gera nýggju langsíðuna á Tórvølli gingið væl. Veðrið argaði eitt sindur í vetur og so hevur koronatíðin eisini verið avbjóðandi. Men arbeiðsfólkið hevur verið gott, og ætlandi verður alt liðugt um eitt ár, sigur Kristin Dam Ziska, varaaðalskrivari hjá Fótbóltssambandi Føroya við heimasíðuna hjá FSF.
Fyri trimum árum síðani varð avgerð tikin um at taka gamla FSF-húsið niður, og síðani byggja nýtt. Tað er J&K Petersen, saman við MAP Arkitektar, ið stendur fyri arbeiðinum, og í løtuni sær út til, at tíðarætlanin fer at halda.
Seinastu vikurnar eru stóru stálkonstruktiónirnar settar upp, og hetta arbeiðið er nú komið so mikið ávegis, at seinnapartin mikudagin 20. mai verður skipað fyri reisigildi.
Umboð fyri Tórshavnar kommunu og Fótbóltssamband Føroya fara at føra fram røðu, umframt at byggileiðarin fer at kunna um verkætlanina.
Tiltakið er fyri innbodnum og byrjar klokkan 15:00.
Tá Tórsvøllur stendur liðugur verður pláss fyri umleið 5.000 áskoðarum. Fyrsta stóra tiltakið á einum fullfíggjaðum Tórsvølli, verður EM-endaspælið fyri Gentur U17, sum verður í Føroyum í apríl-mai komandi ár.


text:
Innkomuvegir - hvør rindar?
3. august 2018
Síðani Eysturoyartunnilin varð samtyktur á Føroya Løgtingi, so hevur innkomuvegurin í Havn og innkomuvegurin í Runavík fingið umtalu - tann til Havnar tó munandi meiri.
Spyrjast kann, hví eingin umtala er um innkomuvegin á Strondum, innkomuvegin á Gomlurætt og innkomuvegin í Traðardali.
Orsøkin er einføld - hesar innkomuvegir rinda kommunurnar ikki fyri.
Innkomuvegurin í Havn
Taka vit innkomuvegin í Havn, so var upplýst í Degi & Viku, 10. apríl 2018, at samlaði kostnaðurin fyri innkomuvegin verður 166 mió. kr. Eisini er upplýst, at avtala um innkomuvegin varð undirskrivað 7. oktober 2016 millum Samferðslumálaráðið og Tórshavnar kommunu.
Upphæddin á 166 mió. kr, sum innkomuvegurin fer at kosta, verður býtt millum hesar tríggjar partar:
- Landskassin skal rinda 115 mió. kr (69,3%)
- Tórshavnar kommuna skal rinda 24 mió. kr (14,5%)
- Tunnilsfelagið skal rinda 27 mió. kr( 16,2%)
Innkomuvegurin í Runavík
Taka vit so innkomuvegin í Runavík, so er enn eingin avtala gjørd millum Samferðslumálaráðið og Runavíkar kommunu. Hetta kann undrað. Um meiningin er, at borgararnir í Runavíkar kommunu skulu gjalda fyri henda innkomuveg, so kann tað ikki vera rætt, og hesum fái eg meg ikki at trúgva. Munur eigur ikki at gerast millum kommunur/borgarar.
Nú um dagarnar kom Runavíkar kommuna við frágreiðing og kostnaðarmeting um innkomuvegin, og er henda frágreiðing og kostnaðarmeting eitt gott grundarlag undir avtalu millum Samferðslumálaráðið og Runavíkar kommuna.
Tíðin er farin at ganga undan, so nú er alneyðugt, at avtala fæst millum Samferðslumálaráðið og Runavíkar kommunu.
Magnus Rasmussen
løgtingsmaður fyri Sambandsflokkin
RN
Aftur


text:
16-8 Uppskot til samtyktar um góškenning av roknskapum Śtvarp Fųroya fyri fķggjarįrini 1996 og 1997
A.
Upprunauppskot
B. 1. višgerš
C. 2. višgerš
Įr 1999, 2. mars, legši Hergeir Nielsen, lųgtingsmašur vegna lųgtingsgrannskošararnar fram soljóšandi
Uppskot
til
samtyktar
Vķsandi til nišanfyristandandi frįgreišing samtykkir lųgtingiš at góškenna roknskapirnar hjį Śtvarpi Fųroya fyri fķggjarįrini 1996 og 1997.
Frįgreišing frį lųgtingsgrannskošarunum:
1. Lógargrundarlag:
Lógargrundarlagiš undir Śtvarpiš Fųroya er nś Ll. nr. 22 frį 20. februar 1998 um kringvarp v.m., og viš heimild ķ hesi lóg eru nęrri reglur įsettar ķ kunngerš nr. 61 frį 17. juni 1998.
Ķ fķggjarįrunum 1996 og 1997 var lógargrundarlagiš Ll. nr. 23 frį 28.3.1956 viš seinni broytingum.
Arbeišiš hjį śtvarpsnevndini var įsett viš Ll. nr. 11 frį 14.2.1957 um śtvarpsnevnd viš broytingum. Lógin fór śr gildi 1. mei 1996 og nżggj lóg um śtvarpsnevnd varš lżst viš Ll. nr. 66 frį 20.5.1996, Ll. nr. 140 frį 22.12.1996 viš gildi fram til 1. januar 1998 og aftur viš Ll. nr. 162 frį 29.12.97 viš gildi fram til 1. mars 1998.
Vķsandi til § 11 ķ lųgtingslóg nr. 23 frį 28. mars 1956 (um skipan av eftirliti viš śtvarpinum) og til Ll. nr. 11 frį 14.2.1997 um śtvarpsnevnd lżsti landsstżriš ķ kunngerš nr. 51 frį 18. juli 1997 reglugerš um starv śtvarpsnevndarinnar.
2. Endamįl:
Sambęrt § 2, 1. stk. ķ reglugerš um starv śtvarpsnevndarinnar fyrisetur nevndin reglur, iš hon heldur vera neyšugar, viš tķ endamįli at taš, sum śtvarpaš veršur, hevur fjųlbroytt, mentunarligt og upplżsandi innihald, og at hugsunarfręlsi, ręttsinni og javnašur móti ųllum flokkum og stevnum ķ almennum mįlum, vinnustevnum, felųgum og einstakum monnum skulu rįša ķ śtvarpinum.
3. Fķggjarvišurskifti:
Sambęrt lóg nr. 23 frį 28.3.1956 viš seinni broytingum, setir landsstżriš fyristųšumann, iš hevur dagliga stżri śtvarpsins eftir reglugerš, iš landsstżriš fyrisetur. Landsstżriš setur starvsfólk eftir tilmęli fyristųšumansins. Lųnirnar hjį fyristųšumanni og starvsfólki verša įsettar av landsstżrinum sambęrt § 2.
Smb. § 3 skal gjald rindast til śtvarpiš av hvųrjum radiomóttakara ķ landinum. Landsstżriš fyrisetur gjaldiš fyri eitt įr ķ senn.
Sambęrt § 5 ķ lógini ger fyristųšumašurin uppskot til fķggjarętlan fyri fķggjarįriš og sendir landsstżrinum uppskotiš innan 1. januar. Fķggjarętlanin veršur tikin sum serstakur lišur ķ fķggjarlóg landsins. Inntųkur śtvarpsins verša bert at nżta til śtvarpsendamįl.
Sambęrt § 6 ķ reglugeršini heitir landsstżriš į nevndina og fęr ummęli višvķkjandi setan av śtvarpsstjóra og starvsfólki, fķggjarętlan śtvarpsins, stųddina į śtvarpsgjaldi v.m.
Sambęrt § 2 hevur landsstżriš allan avgeršarręttin fyri ųllum fķggjarligum, śtvarpinum višvķkjandi.
- - - - -
Til tess at kunna lųgtingiš um ta fķggjarligu gongdina hjį Śtvarpi Fųroya er gjųrdur ein samandrįttur av įrsroknskapunum fyri 1996 og 1997, og til samanberingar eru roknskapartųlini fyri 1993-1995 tikin viš.
4. Yvirlit yvir rakstur 1993-1997:
5. Yvirlit yvir gongd ķ fķggjarstųšuni 1993-1997:
6. Roknskapargrannskošanin:
Lųgtingsgrannskošararnir hava gjųgnumgingiš įrsroknskapirnar og grannskošanarfrįgreišingarnar fyri 1996 og 1997 til tess at vissa seg um, at rętt er fariš fram bókhaldsliga og roknskaparliga hjį stovninum.
Ķ grannskošanarfrįgreišingini višvķkjandi 1996 ger roknskapargrannskošanin, eins og įrini frammanundan, vart viš, at vķsandi til nżtta roknskaparhįttin višvķkjandi avskrivingum og roknskaparuppsetan annars, er neyšugt at fįa eina fasta skipan fyri, hvussu almennir roknskapir verša uppsettir.
Ķ grannskošanarfrįgreišingini višvķkjandi 1997 vķsir roknskapargrannskošanin į, at hųvušsorsųkin til, at roknskapurin ķ 1997 vķsir eitt hall uppį kr. 2.269.249 ķmóti einum avlopi uppį kr. 32.137 įriš fyri 1996, er, at allar ķlųgur, sum eru gjųrdar ķ 1997, eru śtreišslufųrdar ķ rakstrinum. Harafturat er śtvarpshśsiš, eins og įrini frammanundan, avskrivaš įjavnt viš goldnar avdrįttir ķ įrinum, og eisini eru śtreišslurnar višv. nżbyggingini, sum vóru aktiverašar ķ 1996, śtreišslufųrdar ķ 1997. Gjųrt veršur vart viš, at śrslitiš įšrenn avskrivingar og ķlųgur ķ 1997 er eitt avlop uppį 3,4 mió.kr., ella mest sum sama upphędd sum fyri 1996.
Roknskapargrannskošanin vķsir eisini į, at taš leingi hevur veriš tosaš um at broyta og samskipa roknskaparuppsetingina hjį ųllum almennum stovnum, og at nógvar broytingar eru gjųrdar į teimum stovnum, sum roknskaparliga eru beinleišis knżttir at Fųroya Gjaldstovu, men enn er Śtvarp Fųroya ikki umfataš av hesum. Mett veršur, at umrųdda śtreišslufųring av ķlųgum er eitt stig į vegnum viš ętlanini um at broyta roknskaparuppsetingina til gjaldfųrisroknskap.
7. Višmerkingar:
Lųgtingsgrannskošararnir hava įšur vķst į, at teir ikki hildu, at nżtti roknskaparhįtturin viš at śtreišslufųra/avskriva ķlųgur ķ mun til śrslitiš av vanligum rakstri, so nettośrslitiš veršur umleiš 0, skuldi halda fram. Vķsandi til omanfyristandandi er fariš burtur frį hesum roknskaparhįtti ķ 1997.
Ķ seinastu frįgreišing frį lųgtingsgrannskošarunum dagfest 28. februar 1997 višvķkjandi roknskapinum fyri 1995 vķstu lųgtingsgrannskošararnir į, at virksemi śtvarpsins var tikiš viš į fķggjarlógina fyri 1997, og at višurskiftini višvķkjandi ķlųgum/avskrivingum og avdrįttum tķ vónandi komu ķ eina fastari legu framyvir.
Śtvarp Fųroya er viš į fķggjarlógini fyri 1997 sum "landsfyritųka". Ķ višmerkingunum til uppskotiš til fķggjarlóg fyri 1997 veršur fųrt fram, at taš hevur vķst seg, at ov nógvir tųkniligir trupulleikar eru viš landsfyritųkum į fķggjarlógaruppskotinum fyri 1997, og tķ veršur m.a. gjųrt vart viš, at fyribils eru višmerkingarnar og sundurgreinaš ętlan hjį jįttanarslagnum "Landsfyritųka" į fķggjarlógaruppskotinum fyri 1997 bert til kunningar, og at arbeitt veršur viš ķ įrinum 1997 at gera "landsfyritųkur" til ein part av jįttanarroknskapinum.
Ógreišu jįttanar- og roknskaparvišurskiftini višvķkjandi "landsfyritųkum" eru ikki loyst, og lųgtingsgrannskošararnir hava heitt į Fķggjarmįlastżriš um at fįa hesi višurskifti ķ ręttlag. Fķggjarmįlastżriš hevur upplżst, at jįttanarroknskapurin hjį Śtvarpi Fųroya kemur viš ķ landsroknskapin fyri fķggjarįriš 2000. Lųgtingsgrannskošararnir męla til, at hetta veršur gjųrt frį fķggjarįrinum 1998.
1. višgerš 26. mars 1999. Mįliš beint beinleišis til 2. višgerš.
2. višgerš 7. aprķl 1999. Uppskoti endaliga samtykt 28-0-0. Mįliš avgreitt.


text:
Berøa í Saltangará 40 ár
40 ára haldið í Berøa Okt. 2005
Poul Jóhan Djurhuus skrivar:
Heima hjá Pedda av Vollanum
Miðskeiðis í tríatiárunum vóru tað nakrar fáar familjur í Heiðunum, sum hoyrdu til brøðrasamkomuna og sum ynsktu at savnast um Harrans borð (breyðbróting). Úti á Toftum var brøðrasamkoma, so tey gingu hvønn sunnumorgun út á Toftir fyri at minnast deyða Harrans við breyði og víni.
Men so fóru tey at tosa um, at savnast sjálvi til breyðbróting inni í Heiðunum. Hetta tosið úrslitaði í tí, at Pedda av Vollanum og konan lótu dyrnar upp fyri samkomuni at savnast til breyðbróting inni í stovuni í heimi teirra.
Tað var Jenny Danielsen, mamma Óla Christian Danielsen, sum var eldsálin aftanfyri hetta, og tað var onkuntíð, at hon hevði eitt Gudsorð til tey trúgvandi undir breyðbrótingin. Pedda hevur sagt frá, “at tað var ikki altíð so lætt hjá Jenny at ganga Harrans leið, men at hon var so íðin, at tað var einki, sum steðgaði henni at vitna um hennara Frelsara.”
Nøkur av hesum fólkum vóru: Mia og Pedda av Vollanum, Jenny Danielsen og systir hennara Olga, Niels Jákup Nielsen, Poul Knudsen, Sigmund Tausen, Hanna og Dia á Roykheyggi og ein arbeiðsgenta hjá Doktor Djurhuus, sum kallast Lina og var trúlovað við Petur á Regni úr Leirvík. Lina er nú á Eysturoyar røktar- og ellisheimi. Óla Christian fortelur, at hann minnist væl, at hann sum smádrongur fór onkuntíð við mammu síni til morgunmøti uppi hjá Pedda og Miu.
Pedda sigur frá, “at hetta vóru sera dýrabarar løtur, har vit høvdu tað gott saman við hvørjum øðrum; aftaná møti høvdu vit altið ein drekkamunn, og so fór hvør til sín.”
Hetta hevur verið í tíðarskeiðinum 1936 – 1939., men táið kríggið breyt út, so hildu hesi møtini uppat.
Hugskotið > Ebenezer – Berøa
So ganga nógv ár, frá 1939, har eingin breyðbróting er í Heiðunum, og tá fara hesi somu so aftur út á Toftir til møtir. Tey trúgvandi inni í Heiðunum, sum hoyrdu til brøðrasamkomuna, fóru út á Toftir til møtir líka inntil 1962 tá hússamkoman byrjaði inni hjá Evald Fuglø. Børnini hildu tó fram at ganga í sunnudagsskúka á Toftum inntil Berøa kom í 1965. Møtini á Toftum vóru hildin í salinum, sum tá í tíðini varð róptur “salurin,” og sum í dag eitur Nebo og verður framvegis brúktur. So statt kunnu vit siga, at samkoman á Toftum hevur verið við til at lagt fyrst andaligu lunnarnar undir samkomuni í Heiðunum.
Á heysti í 1959, eru Rósing Rasmussen og Símun Hansen til samfelagsmøtir í Ebenezer í Havn. Eitt kvøldið eru teir báðir staddir inni hjá vinfólkunum, Hjørdis og Petur Háberg, sum tá búðu í Magnus Heinasonargøtu. Petur Háberg skrivar soleiðis, í Lív og Læru, um hesa løtuna í Magnus Heinasonargøtu: “Tá menn av álvara vóru farnir undir at loysa Ebenezer-byggimálið úr botni, sótu eitt samfundsmøtikvøld tríggir Innanbrøður í stovuni hjá einum Havnarbróðuri, sum blakaði hendan spurningin út: “Vilja tit ikki hava gamla Ebenezer inn í Runavík?” Hetta sýntist bert eitt brárasið hugskot, nakað ógvuliga fjart. Men Innanbrøðurnir tóku tankan upp í álvara.”
Tankin um at flyta Gamla Ebenezer inn í Heiðarnar var so statt sáddur hetta samfundsmøtikvøldið í eini hugnaligari stovu í Havn. Eingin vitsti hvussu hetta fór at taka seg út, og tað skuldi ganga seks ár til sáðið stóð í fullum blóma. Men í millumbilinum varð eitt miðvíst arbeiði gjørt av brøðrum og systrum inni í Heiðunum at byrja av nýggjum at savnast til morgunmøti. Eisini varð arbeitt miðvíst at fáa byggigrund til vega til ein sal, annaðhvørt ein nýbygdan ella “Gamla Ebenezer.”
Høgabólsgerðið keypt til byggigrund
Allarfyrst í sekstiárunum tosa brøður um at fáa eitt stykkið til sal. Í hesum sambandi verður farið til bygdaráðið at tosa um byggiøkið, og teir fáa eitt grundstykki játtað har sum Gerðisvegur liggur í dag, har sum Ragnfríð og Jens Kannuberg búðu. Men tey vóru ikki heilt væl nøgd við hesa loysnina, tí stykkið lá, tá í tíðini, nakað væl uttanfyri bygt øki við ongum vegi, og tí heldur óhøgligt. Eitt annað, sum eisini gjørdi seg galdandi var, at um so var at teir fingu Gamla Ebenezer, so var stykkið ov lítið, tí salurin var so langur.
Tí vórðu aðrar leiðir royndar, og man fór at tosa við Jógvan á Høgabóli um stykki, har bókabúðin stendur í dag, men tað lat seg ikki gera, tí Jógvan hevði lova okkurt av børnunum stykkið. Tá man so vísti áhuga fyri stykkinum niðanfyri vegin, tá var Jógvan meira enn fegin at lata teimum stykki til at seta ein samkomusal á – stykkið kallast Høgabólsgerðið, og tað varð so statt í Høgabólsgerðinum, at Gamla Ebenezer varð reist seks ár aftaná tiltikna samfundsmøtikvøldi í Havn í 1959.
Heima hjá Ester og Evald Fuglø
Hóast tankin var sáddur at fáa flutt Gamla Ebenezer inn í Heiðarnar, og hóast eingin salur var enn, so ynskti man, skjótast gjørligt at byrja aftur, eftir steðgin í 1939, við regluligum samkomuvirki í økinum Glyvrar-Saltangará-Runavík, sum tá var eitt økið undir stórari menning bæði hvat vinnulívi og tilflyting viðvíkur – og at hetta var so, kunnu vit bert sanna í dag, 40 ár seinni.
Fyrst í seksti árunum koma Ester og Evald Fuglø út í Saltangará at Búgva, tí Evald skuldi arbeiða hjá sváginum Rósing Rasmussen. Tey flyta inn í húsini, har Bjarnastein býr í dag, beint niðan av hjá Óla Chr. Danielsen.
Í 1962 skrivar Evald eitt bræv, sum sonur hansara Símun Fuglø fekk til uppgávu at bera út til tey, sum hoyrdu til samkomuna. Í brævinum bjóðaðu Ester og Evald til breyðbróting heima hjá sær. Símun sigur, at hann minnist henda dagin sera væl, tá hann fór hús úr húsi við brævbjálvunum, og hann sigur, at hann minnist so væl, tá hann kom inn til Ester og John Poulsen, at John fór at grína, tá hann opnaði brævbjálvan, tí har var einki bræv í, og tá letur í John: “At hevði tað ikki verið pápi tín, so hevði eg hugsa, at onkur gjøri gjøldur við mær!”
Tann 21. oktober 1962 byrjaðu tey so aftur at savnast til breyðbróting í Heiðunum, og samkoman kom nú saman í heiminum hjá Ester og Evald Fuglø, og tað gjørdi hon í 3 ár, inntil Berøa varð tikið í brúk – so statt kunnu vit siga, at forsøgan hjá samkomuni í Berøa er tann, at hon byrjaði í tveimum stigum sum ein hússamkoma, fyrst inni hjá Miu og Pedda av Vollanum 1936–1939 og síðani inni hjá Ester og Evald Fuglø 1962-1965 í alt eini 6 ár sum hússamkoma.
Nøkur av teimum, sum savnaðust til breyðbróting inni hjá Ester og Evald vóru: Niels Jákup Nielsen og sonurin Hilmar. Ester og Poul Knudsen, Jona og Óla Christian Danielsen, Ester og John Poulsen, Lis og Rósing Rasmussen, Helen og Eyðun Joensen, Sonja og Jóhannus Jakobsen og Jóannes hjá Karlu og Símun.
Ebenezer-sáðið fer at næla
Meðni tey trúgvandi møttust regluliga til breyðbróting inn hjá Evaldi, og livdu stilt og friðarligt í samfelag hvør við annan, so arbeiddi Harrin víðari við tankanum, sum sáddur var hitt “samfundsmøtikvøldi” í Havn á heysti 1959.
Í februar mánaða í 1963 fáa brøður í Runavík eitt bræv frá samkomuni í Ebenezer, sum er dagfest 11. februar. Í hesum brævi verður staðfest, at samkoman í Ebenezer hevur samtykt at lata brøðrirnar í Runavík fáa “Ebenezer” uttan kostna, men við teirri treyt, at teir sjálvir taka hann niður og flyta hann inn.
Brævið er undirskrivað av Andrew Sloan, Jógvan Skýlindal og Conrad Joensen, sí bræv.
Longu 16. februar, bert 6 dagar seinni, hava brøður í Heiðunum fund um hetta máli, og teir skriva í fundarfrágreiðingini, sum er dagfest 16. februar 1963, soleiðis: “Til umrøðu bræv frá samkomuni í Havn. Vóru samdir um at tað var rætt at taka við tilboðnum at flyta Ebenezer heim, men áðrenn vit geva endaligt svar, vilja vit, av tí at vit eru so fáir og føla okkum smáar til hetta stóra tak, tosa við hinar samkomurnar, við hetta vegamótið, áðrenn endaligt svar verður givið.”
Teir, sum hava undirskrivað fundarfrágreiðingina eru: Niels Jákup Nielsen, Poul Knudsen, Óla Christian Danielsen, John Poulsen, Rósing Rasmussen, Símun Hansen, Eyðun C. Joensen og Evald Fuglø, sí bræv
Gamla Ebenezer tikið niður – flutt inn í Heiðarnar
Mánadagin 23. september 1963 eru fimm menn farnir suður til Havnar, og ørindi teirra er at taka “Ebenezer” niður, sum annars hevði staðið sum ein óvikilig býarmynd í Havn síðani fyrst í øldini. Menninir vóru: Axel Skaale, Toftir – Sámal P.Petersen, Fuglafjørður – Hans Joensen, Fuglafjørður – Per Jacobsen, Søldarfjørður og Jørgen Hansen, Glyvrar.
Eitt tað fyrsta teir gjørdu var at merkja (nummerera) allan stórviðin, vindeygu, hurðar, listar, radiatorar og annað, sum skuldi merkjast, soleiðis, at teir kundu fáa alt á rætta staði aftur, tá salurin varð reistur aftur. Tað einasta, sum ikki kom við inn var takið.
Ein lítlan mánaða seinni, 19. oktober, eru teir lidnir at taka salin niður, og týsdagin 29.oktober verður alt tilfarið fingið umborð á Høganes og Teistan, sandbátin hjá Dánjal Jákup í Skipshandlinum, og mikudagin 30. oktober verða báðir bátarnir lossaðir inni í Runavíkini, og alt tilfarið verður lagt inn í snikkarvirkið hjá Niels Paula Hansen inni við Gjónna á Glyvrum, har teir fingu stóra vælvild, og tilfarið fekk loyvi at liggja har inntil teir byrjaðu at byggja. Dia á Roykheyggi førdi Teistan hendan dagin.
Sambært skjølum (tímayvirlit) hjá Evald Fuglø, so byrjaðu menn at arbeiða upp á salin 1.nov. 1963. Og tað gongur fram á hesum skjølum, at tað hava verið menn úr fleiri bygdum í Eysturoynni, sum hava verið við at byggja Berøa. Menninir, sum stóðu fyri arbeiðinum vóru Sámal Petur Petersen, Fuglafirði – Axel Skaale, Toftir og Hans Joensen Fuglafjørður. Dávur Jacobsen úr Søldarfirði, sum tá búði í Klaksvík, var góður í serkønum ráðum meðni teir bygdu.
Byggingin væl stuðlað
Samkomur og trúgvandi í Eysturoynni tóku dyggiliga undir við at stuðla byggingini. Ein reglulig innsavnan, í samband við byggingina, varð sett í verk longu í mars 1963 ímillum tey trúgvandi í samkomuni, og seinni komu onnur við eisini.
Sambært einum brævi, sum samkoman, við Evald Fuglø, sendur út til fleiri samkomur, so er salurin innilukkaður í februar 1964, og sambært hesum sama brævi, hevur tann fíggjarligi stuðulin verið so góður, at um hetta mundi var ein góður triðingur av tí metta kostnaðinum av salinum komi inn sum gávur. Mett var tá, at salurin kom at kosta umleið 80.000 krónur, tá hann stóð liðugur, sí avrit av brævi.
Í einum brævi, sum samkoman sendi út til samkomurnar fleiri ár seinni, kemur tó fram, at samlaði kostnaðurin fyri salin varð 130.000 krónur. Brævið er undirskrivað av Evald Fuglø, Eyðun C. Joensen og Jóhannus Jakobsen. Tíverri eingin dagfesting, sí avrit av brævi.
Viðvíkjandi regluligu innsavningini til nýggja salin, sum varð sett í verk í 1963, nevnd omanfyri, er at siga, at sambært einum brævið, dagfest 8. februar 1971, sum brøður sendu til fólkið í samkomuni, so ynskti man at broyta innsavningarháttin soleiðis, at tað kom bert at verða tann vanliga innsavningin á morgunmøtinum. So statt hevur tað verið ein serstøk innsavning til byggingina av salinum í tíðarskeiðinum frá mars 1963 til februar 1971. Sí avrit av brævi.
Tað vóru tey, sum hildu, at tað var eitt alt ov stórt tak hjá so fáum familjum at fara undir at byggja salin, og nøkur hildu, at kanska átti man bert at tikið helvtina av Gamla Ebenezer inn, tí fleiri hugsaðu, at salurin var alt ov stórur at seta upp inni í Heiðunum. Tað vóru jú einans 8 –10 familjur, sum hoyrdu til brøðrasamkomuna í Heiðunum, um hetta mundi, so tað var væl skiljandi, at onkur helt hetta vera ein í so stóran bita at svølgja.
Onkur helt eisini fyri, at húsið er so gamalt, at tað fer at falla saman undir tí nýggju og tungu tekjuni. Men nú eru 40 ár løgst afturat teimum 60 árunum, húsið stóð í Havnini, og húsið stendur enn, og sum onkur segði herfyri, at hesin byggistílurin er søga í dag, tí er húsið Berøa í 21 øld, møguliga eisini áhugavert í hesum sambandi.
Vikuskiftið 16 – 18 juli 1965 varð salurin alment tikin í brúk, og fekk navnið BERØA.
Leggið merki til dagfestingina tá Berøa varð tikið í brúk, vikuskiftið 16-18 juli. Tað, sum er áhugavert at nevna í hesum sambandi er, at tað var sama dagfesting, tá Ebenezer varð fyrstu ferð tikið í brúk fyri 100 árum síðani, t.v.s. at júst á seksti ára degnum hjá Gamla Ebenezer, varð hesin sami salurin tikin í brúk inni í Heiðunum undir nýggjum navni.
Navnið “Berøa” hava vit í Ápostlasøguni 17,10-11v. og tað er her frá, ið navnið er tikið. Tað var Petur Háberg, sum fyrstu ferð nevndi hetta navnið sum ein møguleika at brúka. Hann helt, at tað var eingin salur í Føroyum við hesum navni, men at hetta var eitt vanligt navn á møtisalum aðrastaðni. Táið náðisystkini í samkomuni í Heiðunum høvdu hugsa um hetta navni í eina tíð, áðrenn salurin var reistur, so varð tað hetta navnið, sum varð sett á salin, og í dag halda vit, at navnið “Berøa” hoyrir bert heima í Saltangará.
Øll vita hvar Berøa er, tí enntá Jógvan Arge, tá hann útvarpar kappróður á Eystanstevnu, nýtir navnið “Berøa” sum eitt fast punkt, til tess, at tey sum sita við lurtitólið, skulu vita hvussu langt róðurin er komin ímóti málinum.
Undirritaði var sjálvur til staðar, tá Berøa varð tikið í brúk, og eg minnist tað nógva fólkið, sum var til møtini. Eitt, sum eg minnist serliga væl var, tá tað varð tosað um hví man hevur valt navnið BERØA. Eg hugsi tað var Andrew Sloan, sum nevndi hetta.
Hann las tekstin um tey trúgvandi í Berøa í Áp.17,10-11v. Síðani segði hann, at vit mugu vóna tað, at fólki í samkomuni her, vil gera eins og tey í Berøa í Ápostlasøguni, sum rannsakaðu Skriftirnar fyri sjálvi at síggja, um tað, tey hoyrdu, samsvaraði við Skriftirnar.
Hetta er aldri farið frá mær síðani, og eg vóni, at hetta 40-ára-haldið, vil eggja okkum til enn meiri at rannsaka Skriftirnar og hyggja frameftir og seta okkum nýggj mál eins og brøður okkara gjørdu fyri meiri enn fjøruti árum síðani, og tóku eitt satt trúarstig, sum vit í dag njóta ágóðan av!
Hvønn ágóða vilja okkara eftirkomarar njóta frá okkum um fjøruti ár!?
Poul Jóhan Djurhuus